
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 49 

24 Μαρτίου 2010 


ΝΟΜΟΣ ΥΠ'ΑΡΙΘ. 3838 

Σύγχρονες διατάξεις για την Ελληνική Ιθαγένεια και 
την πολιτική συμμετοχή ομογενών και νομίμως 
διαμενόντων μεταναστών και άλλες ρυθμίσεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ Α' 

ΤΡΟΠΟΠΟΙΗΣΕΙΣ ΤΟΥ ΚΩΔΙΚΑ 
ΕΛΛΗΝΙΚΗΣ ΙΘΑΓΕΝΕΙΑΣ 

Άρθρο 1 

1. Το άρθρο 1 του Κώδικα Ελληνικής Ιθαγένειας, όπως 
αυτός κυρώθηκε με το ν. 3284/2004 και ισχύει (ΦΕΚ 217 
Α'), αντικαθίσταται ως εξής: 

«I. Αυτοδίκαια, με τη γέννηση 

Αρθρο 1 

1. Το τέκνο Έλληνα ή Ελληνίδας αποκτά από τη γέν¬ 
νησή του την Ελληνική Ιθαγένεια. 

2. Την Ελληνική Ιθαγένεια αποκτά από τη γέννησή του 
όποιος γεννιέται σε ελληνικό έδαφος, εφόσον: 

α. ένας από τους γονείς του έχει γεννηθεί στην Ελ¬ 
λάδα και κατοικεί μόνιμα στη Χώρα από τη γέννησή 
του ή 

β. δεν αποκτά αλλοδαπή ιθαγένεια με τη γέννησή του 
ούτε μπορεί να αποκτήσει τέτοια με σχετική δήλωση 
των γονέων του στις οικείες αλλοδαπές αρχές, αν το 
δίκαιο της ιθαγένειας των γονέων του απαιτεί την υπο¬ 
βολή παρόμοιας δήλωσης, ή 

γ. είναι άγνωστης ιθαγένειας, εφόσον η αδυναμία 
διαπίστωσης της τυχόν αποκτώμενης με τη γέννηση 
αλλοδαπής ιθαγένειας δεν οφείλεται σε άρνηση συ¬ 
νεργασίας γονέα.» 

2. Μετά το άρθρο 1 του Κώδικα Ελληνικής Ιθαγένειας, 
προστίθεται νέο άρθρο ΙΑ ως εξής: 

«Ια. Με δήλωση και αίτηση, λόγω γέννησης 

ή φοίτησης σε σχολείο στην Ελλάδα 

Αρθρο ΙΑ 

1. Τέκνο αλλοδαπών που γεννιέται και συνεχίζει να 
ζει στην Ελλάδα από γονείς που διαμένουν μόνιμα και 


νόμιμα και οι δυο στη Χώρα επί πέντε τουλάχιστον 
συνεχή έτη, αποκτά από τη γέννησή του την Ελληνι¬ 
κή Ιθαγένεια, εφόσον οι γονείς του υποβάλουν κοινή 
σχετική δήλωση και αίτηση εγγραφής του τέκνου στο 
δημοτολόγιο του δήμου της μόνιμης κατοικίας του, μέσα 
σε τρία έτη από τη γέννηση. Σε περίπτωση μεταγενέστ¬ 
ερης υποβολής της δήλωσης και αίτησης, η ιθαγένεια 
αποκτάται από την υποβολή τους. Αν το τέκνο γεν¬ 
νήθηκε πριν τη συμπλήρωση της πενταετούς νόμιμης 
διαμονής και από τους δύο γονείς στη Χώρα, η κοινή 
δήλωση και αίτηση εγγραφής υποβάλλεται με την πα¬ 
ρέλευση της πενταετούς συνεχούς νόμιμης διαμονής και 
του δεύτερου γονέα, το δε τέκνο αποκτά την Ελληνική 
Ιθαγένεια από την υποβολή τους. 

2. Τέκνο αλλοδαπών που έχει ολοκληρώσει επιτυχώς 
την παρακολούθηση έξι τουλάχιστον τάξεων ελλη¬ 
νικού σχολείου στην Ελλάδα και κατοικεί μόνιμα και 
νόμιμα στη Χώρα αποκτά την Ελληνική Ιθαγένεια από 
τη συμπλήρωση του εξαετούς χρόνου φοίτησης με 
κοινή δήλωση και αίτηση εγγραφής στο δημοτολόγιο 
του δήμου μόνιμης κατοικίας του που υποβάλλουν οι 
γονείς του μέσα σε τρία έτη από τη συμπλήρωση του 
χρόνου αυτού. Σε περίπτωση μεταγενέστερης υποβολής 
της δήλωσης και αίτησης και μέχρι την ενηλικίωση του 
τέκνου, η ιθαγένεια αποκτάται από την υποβολή της 
σχετικής δήλωσης και αίτησης. 

3. Η Ελληνική Ιθαγένεια αποκτάται από τέκνα αλλοδα¬ 
πών με δήλωση των γονέων τους, σύμφωνα με τις δια¬ 
τάξεις των προηγούμενων παραγράφων του παρόντος 
άρθρου, μόνον εφόσον και οι δύο γονείς τους διαμένουν 
νομίμως στην Ελλάδα δυνάμει σχετικού νόμιμου τίτλου 
σε ισχύ. 

4. Τη δήλωση και αίτηση των προηγούμενων παρα¬ 
γράφων του παρόντος άρθρου μπορεί να υποβάλει στην 
περίπτωση τέκνου μονογονεϊκής οικογένειας ή τέκνου 
δικαιούχου διεθνούς προστασίας (αναγνωρισμένου 
πρόσφυγα, προσώπου που έχει υπαχθεί σε καθεστώς 
επικουρικής προστασίας ή ανιθαγενούς), ο τυχόν ενα- 
πομείνας γονέας ή αυτός στον οποίο έχει ανατεθεί 
η γονική μέριμνα του ανηλίκου ή ασκεί αυτήν εν τοις 
πράγμασι κατ’ αποκλειστικότητα, εφόσον συντρέχουν 
στο πρόσωπό του οι λοιπές σχετικές προϋποθέσεις. 

Σε περιπτώσεις ασυνόδευτων ανηλίκων στους οποί¬ 
ους έχει χορηγηθεί καθεστώς διεθνούς προστασίας τη 
δήλωση και αίτηση υποβάλλει ο επίτροπος ή ο εκπρό¬ 
σωπος του ανηλίκου που έχει ορισθεί σύμφωνα με την 
παρ. 1 του άρθρου 30 του π.δ. 906/2008 (ΦΕΚ 152 Α'). 

5. Πριν τη διενέργεια της εγγραφής στο δημοτολόγιο 
ο δήμος αποστέλλει αμέσως αντίγραφα των δικαιολο- 
γητικών που προσκομίστηκαν για διασταύρωση με τα 
στοιχεία που τηρούνται στις αρμόδιες υπηρεσίες, που 
παρέχουν τη σχετική επιβεβαίωση. Με την επιβεβαίωση 
των σχετικών στοιχείων, ο δήμος, μέσα σε δεκαπέντε 
ημέρες, αποστέλλει την αίτηση και τα συνοδευτικά 
δικαιολογητικά στις αρμόδιες υπηρεσίες της οικείας 
Περιφέρειας. Ο Γενικός Γραμματέας της Περιφέρειας, 
μέσα σε δύο μήνες από την παραλαβή του φακέλου, με 
πράξη του, η οποία δημοσιεύεται στην Εφημερίδα της 
Κυβερνήσεως εντέλλεται τον οικείο δήμο να εγγράφει 
το τέκνο των δηλούντων στο δημοτολόγιό του. Η εγ¬ 
γραφή στο δημοτολόγιο διενεργείται μέσα σε έξι μήνες 
από την υποβολή της δήλωσης και αίτησης. 

6. Εφόσον η δήλωση και αίτηση εγγραφής στο 
δημοτολόγιο, που προβλέπεται στις παραγράφους 1 και 
2 του παρόντος άρθρου, δεν υποβλήθηκε από κοινού 
από τους γονείς μέχρι την ενηλικίωσή του, το τέκνο 
αποκτά την Ελληνική Ιθαγένεια με δήλωση και αίτηση 
εγγραφής στο δημοτολόγιο, που το ίδιο δικαιούται να 
υποβάλει στον δήμο όπου κατοικεί νόμιμα και μόνιμα 
δυνάμει σχετικού νόμιμου τίτλου σε ισχύ, μέσα σε απο¬ 
κλειστική προθεσμία τριών ετών από την συμπλήρωση 
του 18ου έτους της ηλικίας του. Η αίτηση απορρίπτε¬ 
ται αν συντρέχει ποινικό κώλυμα, κατά την περίπτωση 
β' της παραγράφου 1 του άρθρου 5 ή λόγοι δημόσιας 
ή εθνικής ασφάλειας, κατά το άρθρο 5Β. Η διερεύ- 
νηση της συνδρομής των αρνητικών προϋποθέσεων 
του προηγούμενου εδαφίου διενεργείται με ανάλογη 
εφαρμογή της προβλεπόμενης στην παράγραφο 2 του 
άρθρου 7 διαδικασίας και εντός προθεσμίας έξι μηνών. 
Η σχετική διαδικασία και προθεσμίες αναστέλλονται 
σύμφωνα με τη διάταξη της παραγράφου 4 του άρθρου 
31. Η απόφαση του Γ ενικού Γ ραμματέα της Περιφέρειας 
εκδίδεται εντός έτους από την υποβολή της δήλωσης και 
αίτησης. Η Ελληνική Ιθαγένεια αποκτάται στην περίπτω¬ 
ση αυτή από την υποβολή της δήλωσης και αίτησης. 

7. Δεν συνιστούν κατά την έννοια του παρόντος νόμου 
τίτλο νόμιμης διαμονής δελτία, βεβαιώσεις υποβολής 
δικαιολογητικών ή άλλα έγγραφα που επιτρέπουν την 
προσωρινή διαμονή του κατόχου τους μέχρι την κρίση 
αιτήματος του από την αρμόδια διοικητική ή δικαστική 
αρχή ή την ολοκλήρωση εκκρεμούς διοικητικής διαδικασί¬ 
ας που τους αφορά. Την κατοχή οριστικού τίτλου νόμιμης 
διαμονής σε ισχύ κατά την υποβολή της δήλωσης και 
αίτησης εγγραφής εκ μέρους των γονέων ή του ίδιου του 
τέκνου, μετά την ενηλικίωσή του, σύμφωνα με τις διατά¬ 
ξεις του παρόντος άρθρου, ελέγχει η αρμόδια αρχή. 

8. Για την υποβολή των προβλεπόμενων στο παρόν άρ¬ 
θρο δηλώσεων και αιτήσεων εγγραφής σε δημοτολόγιο 
καταβάλλεται παράβολο ύψους 100 ευρώ, που εισπράτ- 
τεται από τον οικείο δήμο και διατίθεται αποκλειστικά 
για την λειτουργία των υπηρεσιών που είναι αρμόδιες 
για τη διεκπεραίωση των δηλώσεων και αιτήσεων και 
τη διενέργεια των σχετικών εγγραφών.» 


Άρθρο 2 

Το άρθρο 5 του Κώδικα Ελληνικής Ιθαγένειας αντικα¬ 
θίσταται ως εξής: 

«Άρθρο 5 

Τυπικές προϋποθέσεις πολιτογράφησης 

1. Ο αλλοδαπός που επιθυμεί να γίνει'Ελληνας πολίτης 
με πολιτογράφηση πρέπει: 

α. Να είναι ενήλικος κατά το χρόνο της υποβολής της 
δήλωσης πολιτογράφησης. 

β. Να μην έχει καταδικασθεί αμετάκλητα για αδίκημα 
που τέλεσε εκ δόλου, κατά την τελευταία δεκαετία 
πριν από την υποβολή της αίτησης πολιτογράφησης, 
σε ποινή στερητική της ελευθερίας τουλάχιστον ενός 
έτους ή τουλάχιστον έξι μηνών και ανεξαρτήτως χρόνου 
έκδοσης της καταδικαστικής απόφασης, για εγκλήματα 
προσβολών του πολιτεύματος, προδοσίας της Χώ¬ 
ρας, ανθρωποκτονίας από πρόθεση και επικίνδυνης 
σωματικής βλάβης, εγκλήματα σχετικά με την εμπορία 
και τη διακίνηση ναρκωτικών, τη νομιμοποίηση εσό¬ 
δων από παράνομες δραστηριότητες, διεθνή οικονομικά 
εγκλήματα, εγκλήματα με χρήση μέσων υψηλής τε¬ 
χνολογίας, εγκλήματα περί το νόμισμα, εγκλήματα 
σχετικά με την εμπορία παιδιών, την παιδική πορνεία 
και την παιδική πορνογραφία (ν. 3625/2007, ΦΕΚ 290 
Α') εγκλήματα συγκρότησης ή ένταξης ως μέλους σε 
εγκληματική οργάνωση κατά την έννοια του άρθρου 
187 του Ποινικού Κώδικα και εγκλήματα του άρθρου 
187 Α του Ποινικού Κώδικα, αντίστασης κατά της αρχής, 
αρπαγής ανηλίκων, κατά της γενετήσιας ελευθερίας 
και οικονομικής εκμετάλλευσης της γενετήσιας ζωής, 
κλοπής, ληστείας, απάτης, υπεξαίρεσης, εκβίασης, τοκο¬ 
γλυφίας, του νόμου περί μεσαζόντων, πλαστογραφίας, 
ψευδούς βεβαίωσης, υφαρπαγής ψευδούς βεβαίωσης, 
συκοφαντικής δυσφήμισης, λαθρεμπορίας, εγκλήματα 
που αφορούν τα όπλα, αρχαιότητες, την προώθηση 
μεταναστών που στερούνται τίτλου παραμονής στο 
εσωτερικό της Χώρας ή τη διευκόλυνση μεταφοράς ή 
προώθησής τους ή της εξασφάλισης καταλύματος σε 
αυτούς για απόκρυψη. 

γ. Να μην τελεί υπό απέλαση ή άλλη εκκρεμότητα του 
καθεστώτος νόμιμης παραμονής του στη Χώρα. 

δ. Να διαμένει στην Ελλάδα νόμιμα για επτά συνεχή 
έτη πριν από την υποβολή της αίτησης πολιτογράφη¬ 
σης. Στο χρόνο νόμιμης παραμονής δεν προσμετράται 
ο χρόνος που διάνυσε ο αλλοδαπός στην Ελλάδα ως 
διπλωματικός ή διοικητικός υπάλληλος ξένης Χώρας. Γ ια 
τους κατόχους ιθαγένειας κράτους - μέλους της Ευρω¬ 
παϊκής Ένωσης, τους συζύγους Έλληνα ή Ελληνίδας με 
τέκνο, όσους έχουν τη γονική μέριμνα τέκνου Ελληνικής 
Ιθαγένειας, εφόσον αυτή δεν αποκτήθηκε σύμφωνα με 
το άρθρο ΙΑ παρ. 2, τους αναγνωρισμένους πολιτικούς 
πρόσφυγες και ανιθαγενείς αρκεί η προηγούμενη νόμιμη 
διαμονή αυτών στην Ελλάδα επί μια τουλάχιστον συνε¬ 
χή τριετία. Για τους συζύγους Ελλήνων διπλωματικών 
υπαλλήλων προσμετράται για τη συμπλήρωση του 
παραπάνω χρόνου και ο χρόνος παραμονής τους στο 
εξωτερικό λόγω της υπηρεσίας των Ελλήνων συζύγων 
τους, εφόσον έχουν συμπληρώσει, οποτεδήποτε, ένα 
έτος διαμονής στην Ελλάδα. 

Για τους ομογενείς και για όσους έχουν γεννηθεί και 
κατοικούν συνεχώς στην Ελλάδα δεν απαιτείται η χρο¬ 
νική προϋπόθεση της επταετούς διαμονής. 

ε. Να κατέχει έναν από τους παρακάτω τίτλους 
νόμιμης διαμονής: 

αα) άδεια επί μακράν διαμένοντος, κατ’ εφαρμογή των 
διατάξεων του π.δ. 150/2006 (ΦΕΚ 160 Α'), 
αβ) βεβαίωση ή άλλον τίτλο διαμονής που χορηγείται 
σε πολίτες κρατών - μελών της Ευρωπαϊκής Ένωσης, με 
βάση τις διατάξεις του π.δ. 106/2007 (ΦΕΚ 135 Α'), 
αγ) δελτίο ή άλλον τίτλο διαμονής που χορηγείται 
σε μέλη οικογένειας Έλληνα πολίτη ή πολίτη κράτους 
- μέλους της Ευρωπαϊκής Ένωσης ή σε γονείς ανηλίκου 
ημεδαπού, κατ’ εφαρμογή των διατάξεων των άρθρων 
61, 63 και 94 του ν. 3386/2005, 
αδ) δελτίο αναγνωρισμένου πολιτικού πρόσφυγα ή 
καθεστώς επικουρικής προστασίας ή μέλους οικογένει¬ 
ας κατόχου τέτοιου δελτίου, συμπεριλαμβανομένων και 
αυτών που έχουν χορηγηθεί, σύμφωνα με τις διατάξεις 
του προϊσχύσαντος π.δ/τος 61/1999 (ΦΕΚ 63 Α'), καθώς 
και των προεδρικών διαταγμάτων 90/2008 (ΦΕΚ 138 Α'), 
96/2008 (ΦΕΚ 152 Α'), 167/2008 (ΦΕΚ 223 Α') και 81/2009 
(ΦΕΚ 99 Α'), όπως έχουν τροποποιηθεί και ισχύουν, 
αε) ταξιδιωτικά έγγραφα ή ειδικό δελτίο που έχουν 
χορηγηθεί από ημεδαπή αρχή, σύμφωνα με τις διατά¬ 
ξεις της Διεθνούς Σύμβασης της Νέας Υόρκης, περί του 
καθεστώτος των ανιθαγενών, η οποία έχει κυρωθεί με 
το ν. 139/1975 (ΦΕΚ 176 Α'), 
αστ) δελτίο ή άλλον τίτλο διαμονής ομογενούς 
κάθε τύπου, εκτός από Ειδικό Δελτίο Ταυτότητας 
Ομογενούς. 

2. Με προεδρικό διάταγμα, το οποίο εκδίδεται με πρό¬ 
ταση του Υπουργού Εσωτερικών, Αποκέντρωσης και 
Ηλεκτρονικής Διακυβέρνησης, μπορεί να τροποποιού¬ 
νται, αντικαθίστανται ή καταργούνται τίτλοι οριστικής 
διαμονής που αναφέρονται στο υπό στοιχείο ε' της 
προηγούμενης παραγράφου και να προστίθενται νέοι 
τίτλοι νόμιμης διαμονής.» 

Άρθρο 3 

Μετά το άρθρο 5 του Κώδικα Ελληνικής Ιθαγένειας 
προστίθενται άρθρα 5Α και 5Β ως εξής: 

«Άρθρο 5Α 

Ουσιαστικές προϋποθέσεις πολιτογράφησης 

1.0 αλλοδαπός που επιθυμεί να γίνει'Ελληνας πολίτης 
με πολιτογράφηση πρέπει, πέραν των προϋποθέσεων 
του προηγούμενου άρθρου: 

α. Να γνωρίζει επαρκώς την Ελληνική γλώσσα, ώστε 
να εκπληρώνει τις υποχρεώσεις που απορρέουν από 
την ιδιότητα του Έλληνα πολίτη. 

β. Να έχει ενταχθεί ομαλά στην οικονομική και κοι¬ 
νωνική ζωή της Χώρας. Για τη διακρίβωση της ομαλής 
ένταξης του αιτούντος στην Ελληνική κοινωνία συνεκ- 
τιμώνται ιδίως τα εξής στοιχεία: η εξοικείωση με 
την Ελληνική ιστορία και τον Ελληνικό πολιτισμό, η 
επαγγελματική και εν γένει οικονομική δραστηριότητά 
του, τυχόν δημόσιες ή κοινωφελείς δραστηριότητές του, 
ενδεχόμενη φοίτησή του σε ελληνικούς εκπαιδευτικούς 
φορείς, η συμμετοχή του σε κοινωνικές οργανώσεις ή 
συλλογικούς φορείς μέλη των οποίων είναι Έλληνες 


πολίτες, τυχόν συγγενικός του δεσμός και εξ αγχιστείας 
με'Ελληνα πολίτη, η εκ μέρους του σταθερή εκπλήρωση 
των φορολογικών του υποχρεώσεων, καθώς και των 
υποχρεώσεών του προς οργανισμούς κοινωνικής ασφά¬ 
λισης, η κατά κυριότητα κτήση ακινήτου για κατοικία 
και η εν γένει περιουσιακή του κατάσταση. 

γ. Να έχει τη δυνατότητα να συμμετέχει ενεργά και 
ουσιαστικά στην πολιτική ζωή της Χώρας, σεβόμενος 
τις θεμελιώδεις αρχές οι οποίες τη διέπουν. Γ ια τη δυ¬ 
νατότητα συμμετοχής στην πολιτική ζωή συνεκτιμώνται 
ιδίως τα εξής στοιχεία: η επαρκής εξοικείωση με τους 
θεσμούς του πολιτεύματος της Ελληνικής Δημοκρατίας 
και την πολιτική ζωή της Χώρας και η βασική γνώ¬ 
ση της Ελληνικής πολιτικής ιστορίας, ιδίως της σύγ¬ 
χρονης. Ειδική βαρύτητα στην εκτίμηση περί υιοθέ¬ 
τησης της Ελληνικής πολιτικής ταυτότητας έχουν η 
συμμετοχή σε συλλογικούς φορείς, πολιτικές ενώσεις 
ή σωματεία όπου συμμετέχουν και Έλληνες πολίτες, 
καθώς και η προηγούμενη συμμετοχή στις εκλογές της 
πρωτοβάθμιας τοπικής αυτοδιοίκησης. 

2. Γ ια τη συνδρομή των προϋποθέσεων που προβλέ- 
πονται στην προηγούμενη παράγραφο γνωμοδοτεί η 
Επιτροπή Πολιτογράφησης, η οποία συνιστάται με το 
άρθρο 12. 

3. Για τη διακρίβωση της συνδρομής επί μέρους ου¬ 
σιαστικών προϋποθέσεων της παραγράφου 1 η κρίση 
της αρμόδιας Επιτροπής Πολιτογράφησης στηρίζεται 
και σε ειδική δοκιμασία (τεστ) που η Επιτροπή μπορεί 
να διεξάγει. Οι προδιαγραφές της ειδικής δοκιμασίας 
και κάθε άλλο θέμα σχετικά με την οργάνωση και το 
περιεχόμενό της ρυθμίζονται με κοινή απόφασή των 
Υπουργών Εσωτερικών, Αποκέντρωσης και Ηλεκτρο¬ 
νικής Διακυβέρνησης και Παιδείας, Δια Βίου Μάθησης 
και Θρησκευμάτων. 

Αρθρο 5Β 
Λόγοι ασφαλείας 

Στο πρόσωπο του αλλοδαπού που επιθυμεί να γίνει 
Έλληνας πολίτης δεν θα πρέπει να συντρέχουν λόγοι 
δημόσιας ή εθνικής ασφάλειας. Σχετικά με τη συνδρομή 
τέτοιων λόγων στο πρόσωπο του αιτούντος παρέχουν 
γνώμη οι αρμόδιες υπηρεσίες του Υπουργείου Προστα¬ 
σίας του Πολίτη με τη διαδικασία που ορίζεται παρα¬ 
κάτω στο άρθρο 7.» 

Άρθρο 4 

Το άρθρο 6 του Κώδικα Ελληνικής Ιθαγένειας αντι¬ 
καθίσταται ως εξής: 

«Άρθρο 6 

Δικαιολογητικά πολιτογράφησης 

1. Ο αλλοδαπός που επιθυμεί να πολιτογραφηθεί ως 
Έλληνας, υποβάλλει δήλωση στο δήμο της μόνιμης 
διαμονής του και αίτηση πολιτογράφησης στις υπηρε¬ 
σίες της Περιφέρειας στην οποία υπάγεται ο δήμος. 

2. Η δήλωση πολιτογράφησης γίνεται ενώπιον του 
δημάρχου με την παρουσία δύο Ελλήνων πολιτών ως 
μαρτύρων. Η δήλωση καταχωρείται σε ειδικό πρωτό¬ 
κολλο και αντίγραφό της χορηγείται στον δηλώσαντα 
μαζί με έντυπο αίτησης όπου αναγράφονται όλες οι 

προϋποθέσεις κτήσης Ελληνικής Ιθαγένειας με πολι¬ 
τογράφηση. 

3. Η αίτηση πολιτογράφησης απευθύνεται προς τον 
Υπουργό Εσωτερικών, Αποκέντρωσης και Ηλεκτρονικής 
Διακυβέρνησης και συνοδεύεται από: 

α. Αντίγραφο της δήλωσης πολιτογράφησης. 

β. Αντίγραφο διαβατηρίου, ταξιδιωτικού εγγράφου ή 
άλλου αποδεικτικού ταυτοπροσωπίας. 

γ. Έναν από τους αναφερόμενους, υπό στοιχείο ε' 
του άρθρου 5 του παρόντος, τίτλους νόμιμης διαμονής 
σε ισχύ. 

δ. Πιστοποιητικό γέννησης ή άλλο ισοδύναμο πιστο¬ 
ποιητικό που προβλέπεται από τη νομοθεσία της Χώρας 
πρώτης ιθαγένειας. Αν ο αλλοδαπός είναι δικαιούχος 
διεθνούς προστασίας ως πολιτικός πρόσφυγας ή έχει 
υπαχθεί σε καθεστώς επικουρικής προστασίας ή είναι 
ανιθαγενής και αδυνατεί να προσκομίσει πιστοποιητικό 
γέννησης, αρκεί η πράξη αναγνώρισής του ως πολιτικού 
πρόσφυγα, υπαγωγής του στο καθεστώς επικουρικής 
προστασίας ή το οικείο δελτίο ανιθαγενούς, αντίστοι¬ 
χα. Αν ο αλλοδαπός έχει γεννηθεί στην Ελλάδα, αρκεί 
η ληξιαρχική πράξη γέννησης. Αν ο αλλοδαπός αδυ¬ 
νατεί αντικειμενικά να κατέχει διαβατήριο, κατά την 
έννοια της παραγράφου 1 εδάφιο γ' του άρθρου 84 του 
ν. 3386/ 2005, αρκεί η άδεια διαμονής που χορηγείται στις 
περιπτώσεις αυτές σύμφωνα με την προαναφερόμενη 
διάταξη. 

ε. Εκκαθαριστικό σημείωμα ή αντίγραφο δήλωσης 
φορολογίας εισοδήματος του τελευταίου οικονομικού 
έτους. 

στ. Αριθμό μητρώου κοινωνικής ασφάλισης (Α.Μ.Κ.Α.). 

ζ. Παράβολο επτακοσίων (700) ευρώ. Για την επανυ- 
ποβολή αίτησης πολιτογράφησης το οφειλόμενο παρά¬ 
βολο περιορίζεται στα διακόσια (200) ευρώ. Ομογενείς, 
κάτοχοι ιθαγένειας κράτους - μέλους της Ευρωπαϊκής 
Ένωσης, καθώς και αναγνωρισμένοι πολιτικοί πρόσφυ¬ 
γες και ανιθαγενείς οφείλουν με κάθε αίτησή τους να 
καταβάλλουν παράβολο ύψους εκατό (100) ευρώ.» 

Άρθρο 5 

Το άρθρο 7 του Κώδικα Ελληνικής Ιθαγένειας αντικα¬ 
θίσταται ως εξής: 

«Αρθρο 7 

Διαδικασία πολιτογράφησης 

1. Η αρμόδια για θέματα ιθαγένειας υπηρεσία της 
Περιφέρειας ελέγχει την πληρότητα του φακέλου και 
τη συνδρομή των τυπικών προϋποθέσεων που προ- 
βλέπονται στο άρθρο 5. Αν αυτές δεν συντρέχουν, ο 
Γ ενικός Γ ραμματέας της Περιφέρειας απορρίπτει την 
αίτηση. 

2. Εφόσον πληρούνται οι προϋποθέσεις του άρθρου 
5 του παρόντος, η αρμόδια υπηρεσία της Περιφέρει¬ 
ας αναζητεί αυτεπαγγέλτως πιστοποιητικό ποινικού 
μητρώου για δικαστική χρήση και πιστοποιητικό μη 
απέλασης και απευθύνει, μέσω της αστυνομικής αρχής 
του τόπου διαμονής του αιτούντος, ερώτημα προς τις 
αρμόδιες υπηρεσίες ασφαλείας του Υπουργείου Προ¬ 
στασίας του Πολίτη, αν συντρέχουν στο πρόσωπο του 
αιτούντος λόγοι δημόσιας ή εθνικής ασφάλειας για 
την απόρριψη του αιτήματος. Οι υπηρεσίες ασφαλεί¬ 
ας υποχρεούνται να απαντήσουν μέσα σε προθεσμία 
τεσσάρων μηνών, μπορούν όμως, σε κάθε περίπτωση, 


να διαβιβάσουν τη γνώμη τους απευθείας προς τον 
Υπουργό Εσωτερικών, Αποκέντρωσης και Ηλεκτρονικής 
Διακυβέρνησης σε οποιοδήποτε στάδιο της διαδικασίας. 
Η παράλειψη των υπηρεσιών ασφαλείας να αποστείλουν 
εγκαίρως γνώμη δεν κωλύει την έκδοση της απόφασης 
του Υπουργού. 

3. Αν παρέλθει άπρακτη η προθεσμία της προηγούμενης 
παραγράφου, η αίτηση πολιτογράφησης διαβιβάζεται 
προς την Επιτροπή Πολιτογράφησης και εξετάζεται 
χωρίς τη γνώμη αυτή. Παραλλήλως, η αρμόδια υπηρεσία 
της Περιφέρειας καλεί τον αλλοδαπό σε συνέντευξη, σε 
συγκεκριμένο τόπο και χρόνο, ενώπιον της Επιτροπής 
Πολιτογράφησης. Με την ίδια πρόσκληση ο αλλοδα¬ 
πός καλείται να προσκομίσει στην Επιτροπή Πολιτο¬ 
γράφησης στοιχεία που πιστοποιούν ότι γνωρίζει την 
Ελληνικής γλώσσα, καθώς και όσα άλλα στοιχεία κρίνει 
ο ίδιος χρήσιμα για να τεκμηριώσουν ότι συντρέχουν 
στο πρόσωπό του οι ουσιαστικές προϋποθέσεις της 
πολιτογράφησης. 

4. Η κλήση του αλλοδαπού αιτούντος σε συνέντευξη 
γίνεται με απόδειξη. Μη εμφάνισή του δικαιολογείται 
μόνο για λόγους αντικειμενικής αδυναμίας. Σε περίπτω¬ 
ση αδικαιολόγητης μη εμφάνισης, η αίτηση πολιτογρά¬ 
φησης απορρίπτεται από τον Υπουργό. 

5. Η Επιτροπή μπορεί να διεξάγει ειδική δοκιμασία 
(τεστ), σύμφωνα με τους ειδικότερους όρους της κοινής 
υπουργικής απόφασης που προβλέπεται στην παράγρα¬ 
φο 3 του άρθρου 5Α. 

6. Η Επιτροπή Πολιτογράφησης συντάσσει αναλυτικό 
πρακτικό στο οποίο αναφέρονται τα ερωτήματα που 
υπέβαλε και οι σχετικές απαντήσεις των προσώπων 
που παρουσιάσθηκαν ενώπιον της για συνέντευξη. Στη 
συνέχεια, εισήγηση της Επιτροπής Πολιτογράφησης, 
συνοδευόμενη από το πρακτικό και τον πλήρη φάκελο 
της υπόθεσης, διαβιβάζεται στο Υπουργείο Εσωτερικών, 
Αποκέντρωσης και Ηλεκτρονικής Διακυβέρνησης και 
κοινοποιείται στον αιτούντα, ο οποίος έχει το δικαίωμα 
να διατυπώσει εγγράφως αντιρρήσεις σχετικά με το 
περιεχόμενό της ενώπιον του Συμβουλίου Ιθαγένειας 
μέσα σε αποκλειστική προθεσμία δεκαπέντε ημερών. 
Δεν κοινοποιούνται στον ενδιαφερόμενο αναλυτικές 
κρίσεις και πραγματικά περιστατικά και στοιχεία που 
αφορούν ζητήματα δημόσιας ή εθνικής ασφάλειας που 
τυχόν περιέχονται στο σώμα της εισήγησης. 

7. Σε περίπτωση αμφιβολιών του ως προς την ορθό¬ 
τητα της περιεχόμενης στην εισήγηση της Επιτροπής 
Πολιτογράφησης αξιολόγησης, ο Υπουργός Εσωτερικών, 
Αποκέντρωσης και Ηλεκτρονικής Διακυβέρνησης μπορεί 
να παραπέμπει την υπόθεση για διατύπωση γνώμης στο 
Συμβούλιο Ιθαγένειας που προβλέπεται στο άρθρο 28. 

8. Οι ομογενείς αλλοδαποί που είναι κάτοχοι τίτλου 
διαμονής ομογενούς δεν καλούνται σε συνέντευξη ενώ¬ 
πιον της οικείας Επιτροπής Πολιτογράφησης, ο Υπουρ¬ 
γός Εσωτερικών, Αποκέντρωσης και Ηλεκτρονικής Δι¬ 
ακυβέρνησης αποφασίζει χωρίς προηγούμενη γνώμη 
αυτής, πλην των περιπτώσεων εκείνων για τις οποίες 
αυτός παραπέμπει το σχετικό φάκελο στην Επιτροπή 
για τη διενέργεια συνέντευξης και τη διατύπωση γνώμης. 
Την υπόθεση παραπέμπει ο Υπουργός ιδίως όταν ανα¬ 
κύπτουν αμφιβολίες αν το πρόσωπο που επιδιώκει να 
πολιτογραφηθεί υπό την ιδιότητα του ομογενούς πλη¬ 
ροί τις ουσιαστικές προϋποθέσεις πολιτογράφησης.» 

Άρθρο 6 

Το άρθρο 8 του Κώδικα Ελληνικής Ιθαγένειας αντι¬ 
καθίσταται ως εξής: 

«Άρθρο 8 

Απόφαση πολιτογράφησης - Αιτιολόγηση 

1. Η πολιτογράφηση γίνεται με απόφαση του Υπουρ¬ 
γού Εσωτερικών, Αποκέντρωσης και Ηλεκτρονικής Δι¬ 
ακυβέρνησης που δημοσιεύεται στην Εφημερίδα της 
Κυβερνήσεως. 

2. Η απόφαση επί αίτησης πολιτογράφησης αιτιολο¬ 
γείται κατά τις διατάξεις του Κώδικα Διοικητικής Δι¬ 
αδικασίας. 

3. Υποβολή νέας αίτησης για πολιτογράφηση επιτρέ¬ 
πεται μετά την παρέλευση έτους από την απόρριψη 
της προηγούμενης.» 

Άρθρο 7 

Στο άρθρο 9 του Κώδικα Ελληνικής Ιθαγένειας, όπως 
αυτός κυρώθηκε με τον ν. 3284/2004 και ισχύει, προστί¬ 
θεται νέα παράγραφος 4 ως εξής: 

«4. Τον όρκο του παρόντος άρθρου δίδει και όποιος 
αποκτά την Ελληνική Ιθαγένεια με δήλωση μετά την 
ενηλικίωσή του κατά το άρθρο ΙΑ του παρόντος Κώδικα, 
μέσα σε ένα έτος από τη δήλωση αυτή.» 

Άρθρο 8 

Το άρθρο 12 του Κώδικα Ελληνικής Ιθαγένειας αντι¬ 
καθίσταται ως εξής: 

«Άρθρο 12 

Επιτροπή Πολιτογράφησης 

1. Σε κάθε Περιφέρεια συνιστάται Επιτροπή Πολιτο¬ 
γράφησης η οποία αποτελείται από: 

α. Τον προϊστάμενο της οικείας Γενικής Διεύθυνσης 
της Περιφέρειας ως Πρόεδρο. 

β.Ένα μέλος Δ.Ε.Π. Ανώτατου Εκπαιδευτικού Ιδρύματος, 
που εδρεύει εντός των ορίων της οικείας Περιφέρει¬ 
ας, στο γνωστικό αντικείμενο της Κοινωνιολογίας, της 
Ψυχολογίας ή συγγενών κλάδων. Το μέλος και τον ανα¬ 
πληρωτή του υποδεικνύει το αρμόδιο όργανο διοίκησης 
του οικείου Α.Ε.Ι.. 

γ. Υπάλληλο της Διεύθυνσης Ιθαγένειας του Υπουρ¬ 
γείου Εσωτερικών, Αποκέντρωσης και Ηλεκτρονικής 
Διακυβέρνησης. Τη θέση αυτού καταλαμβάνει από 1ης 
Ιανουάριου 2011 εκπρόσωπος του δευτεροβάθμιου φο¬ 
ρέα τοπικής αυτοδιοίκησης στην περιφέρεια του οποίου 
ανήκει ο δήμος υποβολής της αίτησης πολιτογράφησης 
και ο οποίος ορίζεται μαζί με τον αναπληρωτή του με 
πλειοψηφία των δύο τρίτων του εκλεγμένου Συμβουλίου 
του φορέα. Σε περίπτωση που ο δευτεροβάθμιος 
Ο.Τ.Α. παραλείψει να ορίσει εκπρόσωπό του μέσα σε 
προθεσμία τριών μηνών από τη λήξη της θητείας της 
προηγούμενης σύνθεσης, αντ' αυτού ορίζεται ως μέλος 
της Επιτροπής, με πλήρη θητεία, υπάλληλος της Διεύ¬ 
θυνσης Ιθαγένειας του Υπουργείου Εσωτερικών, Απο¬ 
κέντρωσης και Ηλεκτρονική Διακυβέρνησης. 

δ. Τον προϊστάμενο της αρμόδιας Διεύθυνσης της 
Περιφέρειας, και 

ε. Μέλος που υποδεικνύει μαζί με τον αναπληρωτή του, 
σύμφωνα με τον κανονισμό λειτουργίας της, η Εθνική 
Επιτροπή Δικαιωμάτων του Ανθρώπου. 


2. Η Επιτροπή συγκροτείται με απόφαση του Γ ενικού 
Γραμματέα της οικείας Περιφέρειας. Με την ίδια από¬ 
φαση ορίζονται οι αναπληρωτές του Προέδρου και των 
μελών της Επιτροπής, που υποδεικνύονται με τον ίδιο 
τρόπο, καθώς και υπάλληλος κλάδου ΠΕ Διοικητικού 
της αρμόδιας Διεύθυνσης της Περιφέρειας, ο οποίος 
θα ασκεί χρέη γραμματέα της Επιτροπής, μαζί με τον 
αναπληρωτή του. Στην Επιτροπή συμμετέχει ως εισηγη¬ 
τής, χωρίς δικαίωμα ψήφου, ο υπάλληλος που χειρίζεται 
την υπόθεση. 

3. Η θητεία των μελών της Επιτροπής Πολιτογράφη¬ 
σης είναι διετής. 

4. Με απόφαση των Υπουργών Εσωτερικών, Απο¬ 
κέντρωσης και Ηλεκτρονικής Διακυβέρνησης και 
Οικονομικών καθορίζεται η αμοιβή των μελών της Επι¬ 
τροπής, του γραμματέα και του εισηγητή.» 

Άρθρο 9 

Το άρθρο 19 του Κώδικα Ελληνικής Ιθαγένειας αντι¬ 
καθίσταται ως εξής: 

«IV. Απώλεια της Ελληνικής Ιθαγένειας που 
αποκτήθηκε από τέκνα αλλοδαπών με δήλωση 
ή πολιτογράφηση των γονέων τους 

Αρθρο 19 

1. Τέκνα αλλοδαπών που έγιναν Έλληνες ενώ ήταν 
ανήλικα, με κοινή δήλωση των γονέων τους, σύμφωνα 
με τις διατάξεις των παραγράφων 1 και 2 του άρθρου 
ΙΑ, ή με την πολιτογράφηση γονέα τους, σύμφωνα με 
το άρθρο 11, μπορούν να αποβάλουν την Ελληνική Ιθα¬ 
γένεια, υποβάλλοντας σχετική δήλωση και αίτηση στο 
δήμο, του οποίου είναι δημότες ή, αν κατοικούν στην 
αλλοδαπή, στην Ελληνική προξενική αρχή του τόπου 
μόνιμης κατοικίας τους, μέσα σε προθεσμία ενός έτους 
από την ενηλικίωσή τους. Αντίγραφο της δήλωσης και 
αίτησης διαβιβάζεται αμελλητί στην οικεία Περιφέρεια 
και το Υπουργείο Εσωτερικών, Αποκέντρωσης και Ηλε¬ 
κτρονικής Διακυβέρνησης. 

2. Για την αποβολή της Ελληνικής Ιθαγένειας εκδίδε- 
ται, μέσα σε ένα μήνα από την παραλαβή του σχετικού 
φακέλου, απόφαση του Γ ενικού Γ ραμματέα της Περι¬ 
φέρειας, με την οποία αυτός αποδέχεται την αίτηση. 
Η απόφαση δημοσιεύεται στην Εφημερίδα της Κυβερ¬ 
νήσεως. 

3. Η αίτηση δεν γίνεται αποδεκτή, εφόσον δια της 
αποδοχής της ο αϊτών καθίσταται ανιθαγενής.» 

Άρθρο 10 

Στο άρθρο 25 του Κώδικα Ελληνικής Ιθαγένειας προ¬ 
στίθενται νέες παράγραφοι 3 και 4 ως εξής: 

«3. Με προεδρικό διάταγμα, που εκδίδεται με πρόταση 
των Υπουργών Εσωτερικών, Αποκέντρωσης και Ηλε¬ 
κτρονικής Διακυβέρνησης και Οικονομικών και γνώμη 
του Γ ενικού Γ ραμματέα της Περιφέρειας, μπορεί να 
συνιστώνται διευθύνσεις ιθαγένειας σε κάθε Περιφέ¬ 
ρεια και τμήματα ιθαγένειας ανά νομό της Περιφέρειας 
ως υπηρεσίες αυτής. Με το ίδιο διάταγμα καθορίζεται 
η έδρα τους, η διάρθρωση των οργανικών μονάδων 
τους και η κατανομή των αρμοδιοτήτων μεταξύ τους, 
ο αριθμός και τα προσόντα του προσωπικού τους, κα¬ 
θώς και οι κλάδοι από τους οποίους επιλέγονται οι 
προϊστάμενοι των μονάδων τους και ρυθμίζεται κάθε 
συναφές θέμα. 

Ειδικά στις Περιφέρειες Αττικής και Κεντρικής Μακεδο¬ 
νίας μπορεί να συνιστώνται μέχρι τρεις και δύο αντίστοι¬ 
χα διευθύνεις, των οποίων η κατά τόπον αρμοδιότητα 
καθορίζεται με το ίδιο προεδρικό διάταγμα. 

4. Κάθε έτος οι Περιφέρειες αποστέλλουν στο Υπουρ¬ 
γείο Εσωτερικών, Αποκέντρωσης και Ηλεκτρονικής Δι¬ 
ακυβέρνησης στατιστικά στοιχεία όσον αφορά τη με 
οποιαδήποτε βάση κτήση και απώλεια ιθαγένειας που 
εμπίπτει στο πεδίο των αρμοδιοτήτων τους. Τα στοιχεία 
αυτά συγκεντρώνονται μέχρι το τέλος Μαρτίου του 
επόμενου έτους, δημοσιεύονται στην ιστοσελίδα του 
Υπουργείου και περιλαμβάνουν: 
α. ημερομηνία γέννησης, 
β. φύλο, 

γ. οικογενειακή κατάσταση, 
δ. τόπο κατοικίας, 
ε. διάρκεια διαμονής στην Ελλάδα, 
στ. νομική βάση κτήσης, 
ζ. προηγούμενη ιθαγένεια.» 

Αρθρο 11 

Το άρθρο 28 του Κώδικα Ελληνικής Ιθαγένειας αντι¬ 
καθίσταται ως εξής: 

«Άρθρο 28 

Συμβούλιο Ιθαγένειας 

1. Το Συμβούλιο Ιθαγένειας 
α. αποφαίνεταί: 

αα) επί αντιρρήσεων που υποβάλλουν αιτούντες αλ¬ 
λοδαποί κατά της εισήγησης Επιτροπής Πολιτογρά¬ 
φησης ή 

αβ) για υπόθεση που παραπέμπει σε αυτό ο Υπουργός 
για τη διατύπωση γνώμης επί της εισήγησης Επιτροπής 
Πολιτογράφησης, 

β. γνωμοδοτεί για θέματα ιθαγένειας κατά τις κείμενες 
διατάξεις. 

2. Το Συμβούλιο Ιθαγένειας συγκροτείται με απόφαση 
του Υπουργού Εσωτερικών, Αποκέντρωσης και Ηλεκτρο¬ 
νικής Διακυβέρνησης και αποτελείται από: 

α. ένα επίτιμο μέλος του Συμβουλίου της Επικράτειας, 
ως Πρόεδρο, 

β. τον Γ ενικό Γ ραμματέα Μεταναστευτικής Πολιτικής 
του Υπουργείου Εσωτερικών, Αποκέντρωσης και Ηλε¬ 
κτρονικής Διακυβέρνησης, 
γ. έναν Νομικό Σύμβουλο του Κράτους, 
δ. έναν καθηγητή ή αναπληρωτή καθηγητή του Ιδι¬ 
ωτικού Διεθνούς Δικαίου, καθώς και έναν καθηγητή ή 
αναπληρωτή καθηγητή του Δημοσίου Διεθνούς Δικαίου 
ή του Συνταγματικού Δικαίου, ημεδαπού Ανώτατου Εκ¬ 
παιδευτικού Ιδρύματος, 

ε. τον Προϊστάμενο της Διεύθυνσης Ιθαγένειας του 
Υπουργείου Εσωτερικών, Αποκέντρωσης και Ηλεκτρο¬ 
νικής Διακυβέρνησης. 

Τα μέλη του Συμβουλίου που απουσιάζουν ή κωλύ¬ 
ονται αναπληρώνονται από τους οριζόμενους ή τους 
νόμιμους αναπληρωτές τους. 

3. Στο Συμβούλιο μετέχει χωρίς ψήφο, ως εισηγη¬ 
τής, και ο Προϊστάμενος του αρμόδιου Τμήματος της 
Διεύθυνσης Ιθαγένειας του Υπουργείου Εσωτερικών, 
Αποκέντρωσης και Ηλεκτρονικής Διακυβέρνησης, τον 
οποίο αναπληρώνει ο νόμιμος αναπληρωτής του. 


4. Για τη λειτουργία του Συμβουλίου Ιθαγένειας 
εφαρμόζονται οι διατάξεις των άρθρων 13-15 του ν. 
2690/1999 (ΦΕΚ 45 Α').» 

Άρθρο 12 

Το άρθρο 31 του Κώδικα Ελληνικής Ιθαγένειας αντι¬ 
καθίσταται ως εξής: 

«Άρθρο 31 
Προθεσμίες 

1. Για την πολιτογράφηση τίθενται οι εξής ειδικές 
προθεσμίες από την υποβολή της αίτησης: 

α. Έξι μήνες από την κατάθεση στην Περιφέρεια 
της αίτησης πολιτογράφησης μέχρι την κλήση του 
ενδιαφερομένου σε συνέντευξη ενώπιον της Επιτροπής 
Πολιτογράφησης. Εντός του διαστήματος αυτού οφείλει 
η αρμόδια υπηρεσία της Περιφέρειας να αναζητήσει 
αυτεπαγγέλτως τα δικαιολογητικά που αναφέρονται 
στο εδάφιο α' της παραγράφου 2 του άρθρου 7, καθώς 
και τη γνώμη των αρμόδιων υπηρεσιών ασφαλείας του 
Υπουργείου Προστασίας του Πολίτη. Αν η αίτηση δεν 
είναι πλήρης, η προθεσμία αρχίζει από τη συμπλήρωση 
του οικείου φακέλου ή την επανυποβολή πλήρους της 
αίτησης. Τυχόν καθυστέρηση της αποστολής των αυ- 
τεπαγγέλτως αναζητηθέντων δικαιολογητικών δεν ανα¬ 
στέλλει την περαιτέρω εξέταση του φακέλου. 

β. Τέσσερις μήνες από την κλήση του αιτούντος για 
συνέντευξη έως και την υποβολή της εισήγησης της Επι¬ 
τροπής προς τον Υπουργό Εσωτερικών, Αποκέντρωσης 
και Ηλεκτρονικής Διακυβέρνησης. 

γ. Δύο μήνες για την έκδοση της σχετικής υπουργικής 
απόφασης και τη δημοσίευσή της στην Εφημερίδα της 
Κυβερνήσεως. 

2. Επί αίτησης καθορισμού ιθαγένειας τίθεται 
προθεσμία δεκαοκτώ μηνών από την υποβολή της αί¬ 
τησης μέχρι την έκδοση απόφασης. 

3. Αν η υπόθεση δεν μπορεί να διεκπεραιωθεί μέσα 
στις παραπάνω προθεσμίες, η αρμόδια υπηρεσία γνω¬ 
στοποιεί εγγράφως στον ενδιαφερόμενο τους λόγους 
της καθυστέρησης. Το σχετικό έγγραφο κοινοποιείται 
και στον Υπουργό Εσωτερικών, Αποκέντρωσης και Ηλε¬ 
κτρονικής Διακυβέρνησης, που μπορεί να παραγγέλλει 
την κατά προτεραιότητα ολοκλήρωση της διαδικασίας 
μέσα στην προβλεπόμενη προθεσμία. 

4. Τις παραπάνω προθεσμίες, καθώς και την εν γένει 
διαδικασία της πολιτογράφησης αναστέλλουν εκκρεμείς 
ποινικές δίκες για αδικήματα που επισύρουν ποινή στε¬ 
ρητική της ελευθερίας ανώτερης του έτους, καθώς και 
για λοιπά αδικήματα, η καταδίκη για τα οποία συνιστά 
κώλυμα πολιτογράφησης. Ανασταλτικό αποτέλεσμα έχει 
επίσης η υποβολή αντιρρήσεων από τον αιτούντα ενώπι¬ 
ον του Συμβουλίου Ιθαγένειας, καθώς και η παραπομπή 
της υπόθεσης σε αυτό από τον Υπουργό.» 

Άρθρο 13 

Στο άρθρο 32 του Κώδικα Ελληνικής Ιθαγένειας, όπως 
αυτός κυρώθηκε με το ν. 3284/2004 και ισχύει, προστί¬ 
θεται νέα παράγραφος 3 ως εξής: 

«3. Τα δικαιολογητικά που πρέπει να συνοδεύουν τη 
δήλωση και αίτηση εγγραφής στο δημοτολόγιο που 
προβλέπεται στο άρθρο ΙΑ του παρόντος Κώδικα, κα¬ 
θώς και κάθε άλλο, σχετικό θέμα για την εκτέλεση 
των διατάξεων αυτού καθορίζονται με απόφαση του 
Υπουργού Εσωτερικών, Αποκέντρωσης και Ηλεκτρονικής 
Διακυβέρνησης.» 

ΚΕΦΑΛΑΙΟ Β' 

ΣΥΜΜΕΤΟΧΗ ΟΜΟΓΕΝΩΝ ΚΑΙ ΝΟΜΙΜΩΣ 

ΔΙΑΜΕΝΟΝΤΩΝ ΜΕΤΑΝΑΣΤΩΝ ΣΤΗΝ ΑΝΑΔΕΙΞΗ 

ΤΩΝ ΑΙΡΕΤΩΝ ΟΡΓΑΝΩΝ ΤΗΣ ΠΡΩΤΟΒΑΘΜΙΑΣ 
ΤΟΠΙΚΗΣ ΑΥΤΟΔΙΟΙΚΗΣΗΣ 

Αρθρο 14 

Δικαίωμα του εκλέγειν 

Ομογενείς και λοιποί αλλοδαποί υπήκοοι τρίτων 
χωρών μπορούν να συμμετέχουν στις εκλογές της 
πρωτοβάθμιας τοπικής αυτοδιοίκησης με δικαίωμα 
ψήφου εφόσον: 

Ι.Έχουν συμπληρώσει το δέκατο όγδοο έτος της ηλι¬ 
κίας τους. 

2. Δεν έχουν καταδικαστεί τελεσίδικα για έγκλημα ή 
καταδίκη για το οποίο συνεπάγεται, αν είναι Έλληνες 
πολίτες, την αποστέρηση των πολιτικών δικαιωμάτων 
σύμφωνα με τα άρθρα 59 και 60 του Ποινικού Κώδικα. 

3. Εντάσσονται σε μια από τις ακόλουθες κατηγορίες 
νομίμως διαμενόντων στη Χώρα αλλοδαπών: 

α. είναι κάτοχοι Ειδικού Δελτίου Ταυτότητας Ομογενούς 
ή τίτλου διαμονής ως μέλη οικογένειας κατόχου τέτοι¬ 
ου Δελτίου και έχουν συμπληρώσει, από την υποβολή 
της αίτησης για την απόκτηση του Δελτίου ή τίτλου 
αντίστοιχα, πενταετή συνεχή και νόμιμη διαμονή στη 
Χώρα, 

β. είναι κάτοχοι άδειας διαμονής αόριστης διάρκειας 
ή δεκαετούς διάρκειας, σύμφωνα με τις διατάξεις του ν. 
2910/2001 (ΦΕΚ 91 Α') και της παραγράφου 2 του άρθρου 
91 του ν. 3386/2005, όπως ισχύει, 

γ. έχουν υπαχθεί στο καθεστώς των επί μακράν 
διαμενόντων, κατ’ εφαρμογή, των διατάξεων του π.δ. 
150/ 2006 (ΦΕΚ 160 Α') ή στο προβλεπόμενο με την 
ειδική ρύθμιση της παραγράφου 7 του άρθρου 40 του 
ν. 3731/ 2008 (ΦΕΚ 263 Α'), 

δ. είναι κάτοχοι «δελτίων μόνιμης διαμονής», ως μέλη 
οικογένειας Έλληνα πολίτη ή πολίτη κράτους - μέλους 
της Ευρωπαϊκής Ένωσης, κατ’ εφαρμογή των διατά¬ 
ξεων του άρθρου 63 του ν. 3386/2005 και του άρθρου 
17 του π.δ. 106/2007 (ΦΕΚ 135 Α') καθώς και δελτίων ή 
αδειών παραμονής ως μέλη οικογένειας Έλληνα πολίτη 
ή πολίτη κράτους - μέλους της Ευρωπαϊκής Ένωσης, 
έχοντας διανύσει πέντε συνεχή έτη νόμιμης διαμονής 
στη Χώρα, 

ε. είναι γονείς ανηλίκων Ελλήνων πολιτών, σύμφωνα 
με το άρθρο 94 του ν. 3386/2005, όπως ισχύει, και έχουν 
συμπληρώσει πενταετή συνεχή και νόμιμη διαμονή στη 
Χώρα, 

στ. έχουν αναγνωρισθεί ως πολιτικοί πρόσφυγες ή 
έχουν υπαχθεί στο καθεστώς επικουρικής προστα¬ 
σίας ή προστασίας για ανθρωπιστικούς λόγους, των 
μελών της οικογένειάς τους συμπεριλαμβανομένων, 
σύμφωνα με τις διατάξεις του προϊσχύσαντος προ¬ 
εδρικού διατάγματος 61/1999 (ΦΕΚ 63 Α'), καθώς και 
των προεδρικών διαταγμάτων 90/2008 (ΦΕΚ 138 Α'), 
96/2008 (ΦΕΚ 152 Α'), 167/2008 (ΦΕΚ 223 Α') και 81/2009 
(ΦΕΚ 99 Α'), όπως έχουν τροποποιηθεί, εφόσον έχουν 
συμπληρώσει συνεχή πενταετή και νόμιμη διαμονή στη 
Χώρα από την υποβολή του σχετικού αιτήματος, 

ζ. είναι κάτοχοι ταξιδιωτικών εγγράφων ή ειδικού δελ¬ 
τίου που έχουν χορηγηθεί από ημεδαπή αρχή, σύμφωνα 
με τις διατάξεις της Διεθνούς Σύμβασης της Νέας Υόρ- 


κης, περί του καθεστώτος των ανιθαγενών, η οποία 
έχει κυρωθεί με το ν. 139/1975 (ΦΕΚ 176 Α') και έχουν 
συμπληρώσει πενταετή συνεχή και νόμιμη διαμονή στη 
Χώρα από την αίτησης χορήγησης των παραπάνω τίτ¬ 
λων, 

η. έχουν τίτλο παραμονής ως ομογενείς και έχουν 
συμπληρώσει από τη χορήγησή του πενταετή συνεχή 
και νόμιμη παραμονή στη Χώρα, η οποία πιστοποιεί¬ 
ται κατόπιν σχετικής βεβαίωσης της αρχής που τον 
εξέδωσε. 

Αρθρο 15 

Αίτηση εγγραφής στους ειδικούς 
εκλογικούς καταλόγους 

1. Τα πρόσωπα που ανήκουν σε μια από τις αναφερόμενες 
στο προηγούμενο άρθρο κατηγορίες και επιθυμούν να 
ασκήσουν το δικαίωμα του εκλέγειν οφείλουν να υπο¬ 
βάλλουν σχετική αίτηση εγγραφής τους σε ειδικό εκλο¬ 
γικό κατάλογο του δήμου στον οποίο υπέβαλαν την 
αίτηση για τη χορήγηση του εν ισχύι τίτλου διαμονής 
τους, εφόσον κατοικούν μόνιμα εκεί. Τα πρόσωπα που 
ανήκουν στις περιπτώσεις 3 στοιχεία α', στ', ζ' και η' 
του προηγούμενου άρθρου οφείλουν να υποβάλλουν την 
αίτηση εγγραφής στο δήμο στον οποίο διαμένουν κατά 
τα δύο τουλάχιστον τελευταία έτη. 

2. Ο δικαιούμενος να εγγράφει σε ειδικό εκλογικό 
κατάλογο, ο οποίος έχει μετοικήσει σε δήμο άλλον 
από αυτόν στον οποίο υπέβαλε την αίτηση για τη χο¬ 
ρήγηση του εν ισχύι τίτλου διαμονής του, καθώς και 
κάθε εγγεγραμμένος σε ειδικό εκλογικό κατάλογο, 
που έχει μετοικήσει σε άλλο δήμο, μπορεί να εγγρά¬ 
φει στον ειδικό εκλογικό κατάλογο του δήμου της κα¬ 
τοικίας του εφόσον διαμένει εκεί τα δύο τουλάχιστον 
τελευταία έτη από την ημερομηνία γνωστοποίησης της 
μετεγκατάστασης στην αρμόδια υπηρεσία της οικείας 
Περιφέρειας. 

3. Η αίτηση εγγραφής σε ειδικό εκλογικό κατάλογο 
πρέπει να συνοδεύεται από: 

α. Επικυρωμένο αντίγραφο του κατά περίπτωση 
υφιστάμενου τίτλου διαμονής εν ισχύι. Για την εγγρα¬ 
φή σε ειδικό εκλογικό κατάλογο τον αναγκαίο τίτλο 
νόμιμης διαμονής δεν αντικαθιστά βεβαίωση κατάθεσης 
δικαιολογητικών είτε για την το πρώτον χορήγηση είτε 
για την ανανέωση άδειας διαμονής. 

β. Επικυρωμένο αντίγραφο ισχυρού διαβατηρίου. Εξαι¬ 
ρούνται όσοι εμπίπτουν στις περιπτώσεις αντικειμενικής 
αδυναμίας κατοχής διαβατηρίου, κατά την έννοια της 
παραγράφου 1 εδάφιο γ' του άρθρου 84 του ν. 3386/ 
2005, όπως ισχύει, καθώς και όσων ανήκουν στις περι¬ 
πτώσεις 3 στ', ζ' και η' του άρθρου 14. 

γ. Τα αναγκαία δικαιολογητικά για την απόδειξη 
συμπλήρωσης διετούς διάρκειας κατοικίας στο δήμο, 
στους ειδικούς καταλόγους του οποίου πρόκειται να 
γίνει η εγγραφή, εφόσον αυτό απαιτείται σύμφωνα με 
τις διατάξεις του παρόντος άρθρου. Γ ια την απόδειξη 
της διετούς τουλάχιστον διάρκειας της διαμονής στο 
δήμο της Χώρας, στους εκλογικούς καταλόγους του 
οποίου πρόκειται να γίνει η εγγραφή, εφαρμόζονται τα 
όσα προβλέπονται για τη μεταδημότευση των Ελλήνων 
πολιτών στο άρθρο 15 παρ. 7 του Κώδικα Δήμων και 
Κοινοτήτων (κ.ν. 3463/2006, ΦΕΚ 114 Α'), όπως ισχύει 
κάθε φορά. 

δ. Πιστοποιητικό ποινικού μητρώου για δικαστική χρή¬ 
ση. Το εν λόγω πιστοποιητικό μπορεί να αναζητείται 
αυτεπαγγέλτως από τις υπηρεσίες του δήμου. 

Άρθρο 16 

Άσκηση του δικαιώματος 

1. Το δικαίωμα του εκλέγειν ασκείται αποκλειστικά 
από τους εγγεγραμμένους στους ειδικούς εκλογικούς 
καταλόγους του προηγούμενου άρθρου, που κατά το 
χρόνο της ψηφοφορίας κατέχουν έναν από τους περι¬ 
οριστικά αναφερόμενους στο άρθρο 14 του παρόντος 
νόμου τίτλους διαμονής σε ισχύ. 

2. Οι εγγεγραμμένοι στους ειδικούς εκλογικούς κα¬ 
ταλόγους ψηφίζουν μαζί με τους λοιπούς εκλογείς στα 
εκλογικά τμήματα που έχουν ορισθεί, σύμφωνα με τις 
σχετικές διατάξεις. 

3. Η αναγνώριση των εκλογέων διενεργείται με βάση 
τον επιδεικνυόμενο κατά την ψηφοφορία τίτλο νόμιμης 
διαμονής σε ισχύ και ισχυρό διαβατήριό τους, όπου 
τούτο απαιτείται. 

Άρθρο 17 

Δικαίωμα του εκλέγεσθαι 

1. Εκλογείς, εγγεγραμμένοι στους ειδικούς εκλογικούς 
καταλόγους του άρθρου 15 του παρόντος, που κατά την 
ημέρα διενέργειας των εκλογών έχουν συμπληρώσει 
το εικοστό πρώτο έτος της ηλικίας τους, μπορούν να 
εκλεγούν δημοτικοί σύμβουλοι, σύμβουλοι δημοτικών 
διαμερισμάτων και τοπικοί σύμβουλοι, με την πρόσθετη 
προϋπόθεση ότι διαθέτουν επαρκή γνώση της Ελληνικής 
γλώσσας για την άσκηση των καθηκόντων τους και 
τηρούν τους όρους της παραγράφου 1 του άρθρου 34 
του Κώδικα Δήμων και Κοινοτήτων (κ.ν. 3463/2006, ΦΕΚ 
114 Α'), όπως ισχύει κάθε φορά. 

2. Οι περιορισμοί κατοχής αξιωμάτων της παραγρά¬ 
φου 11 του άρθρου 3 του π.δ. 133/1997 (ΦΕΚ 121 Α'), όπως 
τροποποιήθηκε με το π.δ. 164/1997 (ΦΕΚ 145 Α'), το π.δ. 
320/1999 (ΦΕΚ 305 Α') και το π.δ. 130/2002 (ΦΕΚ 107 Α'), 
καταλαμβάνουν και τα πρόσωπα της προηγούμενης 
παραγράφου. 

3. Οι εκλογείς της παραγράφου 1 ανακηρύσσονται 
ως υποψήφιοι από το αρμόδιο Δικαστήριο εφόσον κα¬ 
τέχουν έγκυρο τίτλο διαμονής και ισχυρό διαβατήριο, 
με την επιφύλαξη των εξαιρέσεων της παραγράφου 3β 
του άρθρου 15 του παρόντος. 

4. Με την κατάθεση δήλωσης υποψηφιότητας κάθε 
υποψήφιος οφείλει να συνυποβάλλει, επιπλέον των 
όσων ορίζονται γενικώς από την κείμενη νομοθεσία 
του Κώδικα Δήμων και Κοινοτήτων, και τα ακόλουθα 
δικαιολογητικά: 

α. υπεύθυνη δήλωση με την οποία δηλώνεται η ιθα¬ 
γένεια και η διεύθυνση της μόνιμης κατοικίας του στην 
Ελληνική επικράτεια, ότι γνωρίζει επαρκώς την Ελληνική 
γλώσσα για την άσκηση των καθηκόντων σε περίπτωση 
εκλογής του, καθώς και ότι δεν είναι υποψήφιος για τις 
δημοτικές εκλογές στην Ελλάδα σε άλλο δήμο, ούτε σε 
άλλο συνδυασμό του ίδιου δήμου, 

β. βεβαίωση εγγραφής στον ειδικό εκλογικό κατάλογο 
του δήμου όπου είναι υποψήφιος, 

γ. επικυρωμένο αντίγραφο του κατά περίπτωση 
υφιστάμενου τίτλου διαμονής σε ισχύ. Για την άσκηση 
του δικαιώματος του εκλέγεσθαι ως έγκυρος τίτλος 


διαμονής λογίζεται και η βεβαίωση κατάθεσης δικαιο- 
λογητικών για την ανανέωση άδειας η ισχύς της οποίας 
έχει λήξει, 

δ. επικυρωμένο αντίγραφο του διαβατηρίου, με την 
επιφύλαξη των εξαιρέσεων της παραγράφου 3β του 
άρθρου 15 του παρόντος. 

Άρθρο 18 

Σύνταξη ειδικών εκλογικών καταλόγων 

1. Γ ια τους εκλογείς του άρθρου 14 του παρόντος 
συντάσσονται ειδικοί εκλογικοί κατάλογοι κατά 
δήμο, εκλογικό διαμέρισμα ή και συνοικισμό, οι οποίοι 
περιλαμβάνουν τα εξής στοιχεία: φύλο, επώνυμο, κύριο 
όνομα ή ονόματα, όνομα πατέρα, όνομα μητέρας, όνομα 
συζύγου και το γένος αν πρόκειται για έγγαμη γυναίκα 
που φέρει το επώνυμο του συζύγου, ακριβή ημερομηνία 
και τόπος γέννησης (ημέρα, μήνας, έτος), διεύθυνση 
κατοικίας στην Ελλάδα (δήμος ή κοινότητα ή τοπικό 
διαμέρισμα, οδός και αριθμός), ιθαγένεια, αριθμός δια¬ 
βατηρίου, όπου τούτο απαιτείται, αριθμό του κατά πε¬ 
ρίπτωση υφιστάμενου τίτλου νόμιμης διαμονής σε ισχύ, 
καθώς και ειδικό εκλογικό αριθμό. Τα ονοματεπωνυμικά 
στοιχεία των εκλογέων αυτών αναγράφονται με λατινι¬ 
κούς ή ελληνικούς χαρακτήρες, κατά αντιστοίχιση προς 
εκείνους των σχετικών νομιμοποιητικών τους εγγράφων. 
Εφόσον δεν υπάρχει ακριβής ημερομηνία γέννησης του 
εκλογέα λογίζεται ότι γεννήθηκε την 1η Ιανουάριου του 
έτους γέννησης. 

2. Πριν από την εγγραφή στους ειδικούς εκλογικούς 
καταλόγους οι δήμοι διασταυρώνουν τα στοιχεία που 
δηλώνονται με τα καταχωρισμένα στα ηλεκτρονικά ή 
άλλα αρχεία κατόχων τίτλων νόμιμης διαμονής που τη¬ 
ρούνται στο Υπουργείο Εσωτερικών, Αποκέντρωσης και 
Ηλεκτρονικής Διακυβέρνησης και στο Υπουργείο Προ¬ 
στασίας του Πολίτη, αντιστοίχως, με εξαίρεση όσους 
κατέχουν τίτλο ή έγγραφο διαμονής ως ομογενείς αλλο¬ 
δαποί, στην περίπτωση των οποίων αρκεί η προσκόμιση 
πρόσφατης βεβαίωσης της αρχής που τα έχει χορηγή¬ 
σει. Η διασταύρωση διενεργείται είτε με την αποστολή 
των στοιχείων που δηλώθηκαν προς τις κατά περίπτωση 
αρμόδιες υπηρεσίες των προαναφερθέντων Υπουργεί¬ 
ων είτε μέσω κατάλληλης μηχανογραφικής εφαρμογής 
των δήμων που οι υπηρεσίες αυτές ενημερώνουν σε 
διαρκή βάση. Αν υπάρχει ασυμφωνία των στοιχείων, 
δεν πραγματοποιείται η εγγραφή, οι δε υπηρεσίες του 
δήμου παραπέμπουν τον ενδιαφερόμενο στην αρμόδια 
για την άρση της ασυμφωνίας αρχή. 

Άρθρο 19 

Τήρηση και ενημέρωση ειδικών εκλογικών 
καταλόγων Ειδικές περιπτώσεις διαγραφής 

1. Γ ια την εγγραφή στους ειδικούς εκλογικούς κατα¬ 
λόγους, τη διαγραφή, τις μεταβολές και τις ενστάσεις 
εφαρμόζονται αναλόγως οι διατάξεις των άρθρων 7 
έως και 20 του π.δ. 96/2007 (ΦΕΚ 116 Α'), όπως αυτό 
ισχύει κάθε φορά. 

2. Οι εκλογείς του άρθρου 14 παράγραφος 1 του παρό¬ 
ντος νόμου διαγράφονται από τους ειδικούς εκλογικούς 
καταλόγους: 

α. με αίτησή τους, 

β. εάν εκλείψουν οι προϋποθέσεις για την άσκηση του 
δικαιώματος του εκλέγειν, 

γ. αν αποκτήσουν την Ελληνική Ιθαγένεια. 

Η Διεύθυνση Ιθαγένειας του Υπουργείου Εσωτερι¬ 
κών, Αποκέντρωσης και Ηλεκτρονικής Διακυβέρνησης 
υποχρεούται να ενημερώνει εγκαίρως τη Διεύθυνση 
Εκλογών σχετικά με διενεργηθείσες πολιτογραφήσεις 
ομογενών και αλλοδαπών. 

3. Το Υπουργείο Εσωτερικών, Αποκέντρωσης και Ηλε¬ 
κτρονικής Διακυβέρνησης μεριμνά για τη διαγραφή από 
τους ειδικούς εκλογικούς καταλόγους αυτών που στε¬ 
ρήθηκαν το εκλογικό τους δικαίωμα. Για την εφαρμογή 
της παραγράφου αυτής τα γραφεία ποινικού μητρώου 
και τα Πρωτοδικεία στέλνουν το πρώτο δεκαήμερο κάθε 
διμήνου στο Υπουργείο Εσωτερικών, Αποκέντρωσης και 
Ηλεκτρονικής Διακυβέρνησης καταστάσεις με όλα τα 
απαραίτητα στοιχεία για την αναγνώριση των εκλογέων 
αυτών στους εκλογικούς καταλόγους και γνωστοποιούν 
την άρση των σχετικών συνεπειών, λόγω ανάκλησης των 
οικείων αποφάσεων ή λήξης των ποινών. 

Άρθρο 20 

Για τα όρια ηλικίας, τη στέρηση του δικαιώματος 
του εκλέγειν, τα κωλύματα, ασυμβίβαστα και λοιπούς 
περιορισμούς του δικαιώματος του εκλέγεσθαι, καθώς 
και κάθε άλλο ζήτημα που δεν ρυθμίζεται ειδικά από 
τις διατάξεις των άρθρων 14 έως και 19 του παρόντος, 
εφαρμόζονται αναλόγως οι διατάξεις του π.δ. 133/1997 
(ΦΕΚ 121 Α'), της νομοθεσίας για την εκλογή βουλευ¬ 
τών και του Κώδικα Δήμων και Κοινοτήτων, όπως κάθε 
φορά ισχύουν. 

Άρθρο 21 

1. Κατά την πρώτη εφαρμογή των άρθρων 14 έως και 
20 του παρόντος, η προθεσμία εγγραφής στους ειδικούς 
εκλογικούς καταλόγους του άρθρου 17 λήγει την 30ή 
Ιουνίου 2010. Με απόφαση του Υπουργού Εσωτερικών, 
Αποκέντρωσης και Ηλεκτρονικής Διακυβέρνησης προσ¬ 
διορίζονται οι λοιπές προδιαγραφές για τη σύνταξη των 
καταλόγων, την επικοινωνία μεταξύ υπηρεσιών ή για την 
εγκατάσταση των απαραίτητων τεχνικών εφαρμογών, 
καθώς και κάθε άλλο θέμα που είναι αναγκαίο για την 
εφαρμογή των εν λόγω άρθρων. 

2. Με όμοια απόφαση μπορεί να χορηγηθεί παράτα¬ 
ση της προθεσμίας της προηγούμενης παραγράφου 
για χρονικό διάστημα που δεν θα υπερβαίνει τους δύο 
μήνες. 

ΚΕΦΑΛΑΙΟ Γ 

ΜΕΤΑΒΑΤΙΚΕΣ - ΤΕΛΙΚΕΣ ΔΙΑΤΑΞΕΙΣ 

Αρθρο 22 

Εκκρεμείς αιτήσεις πολιτογράφησης 

1. Εκκρεμείς αιτήσεις πολιτογράφησης διεκπεραιώ- 
νονται σύμφωνα με τις προϊσχύουσες διατάξεις περί 
πολιτογράφησης. Γ ια τη διατύπωση της εισήγησης της 
Επιτροπής Πολιτογράφησης εκτιμώνται οι ουσιαστικές 
προϋποθέσεις των άρθρων 5Α και 5Β του Κώδικα Ελλη¬ 
νικής Ιθαγένειας, η δε απόφαση πολιτογράφησης αιτιο¬ 
λογείται σύμφωνα με το άρθρο 8 παρ. 2 του ίδιου Κώ¬ 
δικα. Σε περίπτωση διαπίστωσης ότι ο ενδιαφερόμενος 
αλλοδαπός έχει συμπληρώσει τουλάχιστον πέντε έτη 
συνεχούς νόμιμης διαμονής στην Ελλάδα, η εκκρεμής 
αίτησή του δεν απορρίπτεται εξ αυτού του λόγου. 


2. Η λειτουργία της Επιτροπής Πολιτογράφησης 
του Υπουργείου Εσωτερικών, Αποκέντρωσης και Ηλε¬ 
κτρονικής Διακυβέρνησης, με τη συγκρότηση και τις 
αρμοδιότητες που προβλέπονται από το άρθρο 12 του 
Κώδικα Ελληνικής Ιθαγένειας, όπως αυτό ίσχυε πριν 
από την τροποποίησή του με το άρθρο 8 του παρόντος 
νόμου, παρατείνεται μέχρι την έκδοση αποφάσεως επί 
των εκκρεμών κατά την έναρξη ισχύος του παρόντος 
αιτήσεων πολιτογράφησης. 

3. Οι εκκρεμείς αιτήσεις πολιτογράφησης και καθορισμού 
ιθαγένειας διεκπεραιώνονται εντός προθεσμίας τριών 
ετών από την έναρξη ισχύος του παρόντος νόμου. 

Αρθρο 23 

Πολιτογράφηση ομογενών κατόχων Ε.Δ.Τ.Ο. 

1. Ομογενείς κάτοχοι Ειδικών Δελτίων Ταυτότητας 
Ομογενούς (Ε.Δ.Τ.Ο.) αποκτούν την Ελληνική Ιθαγένεια 
με απόφαση του Γ ενικού Γ ραμματέα της Περιφέρειας 
του τόπου μόνιμης κατοικίας τους. Η σχετική αίτηση 
υποβάλλεται στην αρμόδια υπηρεσία της Περιφέρειας 
του τόπου μόνιμης κατοικίας των ενδιαφερομένων και 
συνοδεύεται από: 

α) αντίγραφο διαβατηρίου ή άλλου αποδεικτικού ταυ¬ 
τοπροσωπίας, 

β) ειδικό δελτίο ταυτότητας ομογενούς, 

γ) πιστοποιητικό γέννησης ή άλλο ισοδύναμο πιστο¬ 
ποιητικό που προβλέπεται από τη νομοθεσία της Χώρας 
πρώτης ιθαγένειας, 

δ) παράβολο ύψους 100 ευρώ. 

2. Αν ο ενδιαφερόμενος έχει γεννηθεί στην Ελλάδα, 
αρκεί η ληξιαρχική πράξη γέννησης. Η αρμόδια υπηρεσία 
της Περιφέρειας αναζητεί αυτεπαγγέλτως πιστοποιητι¬ 
κό ποινικού μητρώου για δικαστική χρήση και υποβάλ¬ 
λει ερώτημα σχετικά με τη συνδρομή λόγων δημόσιας 
τάξης και ασφάλειας σε βάρος του ενδιαφερομένου 
στις αρμόδιες αστυνομικές αρχές, οι οποίες οφείλουν 
να απαντούν εντός της προθεσμίας και υπό τους όρους 
των εδαφίων β' και γ' της παρ. 2 του άρθρου 7 του Κώ¬ 
δικα Ελληνικής Ιθαγένειας. Εφόσον δεν συντρέχουν στο 
πρόσωπο του αιτούντος ποινικά κωλύματα από αυτά 
που προβλέπονται στο άρθρο 5 παράγραφος 1 στοιχείο 
β' του Κώδικα Ελληνικής Ιθαγένειας, όπως τροποποιεί¬ 
ται με τον παρόντα νόμο, ή λόγοι δημόσιας ασφάλειας, 
ο Γ ενικός Γ ραμματέας της Περιφέρειας προχωρεί στην 
έκδοση της σχετικής απόφασης χωρίς συνέντευξη του 
ενδιαφερομένου ενώπιον της οικείας Επιτροπής Πολι¬ 
τογράφησης ή εισήγησης αυτής. Ο Γ ενικός Γ ραμματέας 
της Περιφέρειας μπορεί να παραπέμψει την υπόθεση 
στην Επιτροπή ιδίως λόγω αμφιβολιών, αν πληρούνται 
οι ουσιαστικές προϋποθέσεις πολιτογράφησης του άρ¬ 
θρου 5Α του Κώδικα Ελληνικής Ιθαγένειας. 

3. Γ ια την απόκτηση της Ελληνικής Ιθαγένειας απαιτεί¬ 
ται η δημοσίευση της απόφασης του Γ ενικού Γ ραμματέα 
της Περιφέρειας στην Εφημερίδα της Κυβερνήσεως, ενώ 
εφαρμόζεται αναλόγως το άρθρο 9 του ίδιου Κώδικα. 
Η απόφαση αιτιολογείται σύμφωνα με το άρθρο 8 του 
Κώδικα Ελληνικής Ιθαγένειας, όπως τροποποιείται με 
τον παρόντα νόμο, και εκδίδεται και δημοσιεύεται εντός 
έτους από την υποβολή της σχετικής αίτησης με πλήρη 
δικαιολογητικά. 

4. Εκκρεμείς αιτήσεις πολιτογράφησης ομογενών κα¬ 
τόχων Ειδικού Δελτίου Ταυτότητας Ομογενούς, που 
εξετάζονται ήδη από την αρμόδια υπηρεσία του Υπουρ¬ 
γείου Εσωτερικών, Αποκέντρωσης και Ηλεκτρονικής 
Διακυβέρνησης, διεκπεραιώνονται σύμφωνα με τις προ- 
ϊσχύουσες διατάξεις, μέσα σε προθεσμία δύο ετών από 
την έναρξη ισχύος του παρόντος νόμου. Οι διατάξεις 
των άρθρων 5Α και 8 του Κώδικα Ελληνικής Ιθαγένειας 
όπως τροποποιείται με τον παρόντα νόμο εφαρμόζονται 
αναλογικά. Εκκρεμείς αιτήσεις που βρίσκονται κατά τη 
δημοσίευση του παρόντος νόμου στις αρμόδιες υπηρε¬ 
σίες των Περιφερειών διεκπεραιώνονται σύμφωνα με τις 
διατάξεις του παρόντος άρθρου. Εκκρεμείς αιτήσεις που 
βρίσκονται κατά τη δημοσίευση του παρόντος νόμου 
στις αρμόδιες υπηρεσίες των δήμων διαβιβάζονται στις 
Περιφέρειες και διεκπεραιώνονται σύμφωνα με τις δια¬ 
τάξεις του παρόντος άρθρου. 

Άρθρο 24 

1. Στους αλλοδαπούς οι οποίοι κατά την έναρξη ισχύ¬ 
ος του νόμου αυτού ικανοποιούν τις προϋποθέσεις της 
παραγράφου 6 του άρθρου ΙΑ του Κώδικα Ελληνικής Ιθα¬ 
γένειας και έχουν ήδη ενηλικιωθεί, χορηγείται προθεσμία 
τριών ετών για να υποβάλουν την αίτηση και δήλωση 
που προβλέπεται από τις διατάξεις αυτές. Η ιθαγένεια 
αποκτάται από την υποβολή της δήλωσης και αίτησης με 
βάση τους εκεί προβλεπόμενους όρους και διαδικασία. 

2. Την Ελληνική Ιθαγένεια αποκτούν επίσης σύμφωνα 
με το άρθρο Ια παρ. 1 του Κώδικα Ελληνικής Ιθαγένειας 
και όσα τέκνα αλλοδαπών έχουν γεννηθεί και συνεχί¬ 
ζουν να ζουν στην Ελλάδα από γονείς που διαμένουν 
νόμιμα και οι δύο στη Χώρα εφόσον κατά την έναρξη 
ισχύος του παρόντος νόμου η νόμιμη διαμονή ενός του¬ 
λάχιστον εξ αυτών υπερβαίνει τα πέντε συνεχή έτη. 

Άρθρο 25 

1. Αλλοδαποί που κατά την έναρξη ισχύος των διατά¬ 
ξεων του παρόντος νόμου συμπληρώνουν τουλάχιστον 
πέντε συνεχή έτη νόμιμης διαμονής στη Χώρα μπορούν 
να ζητήσουν την πολιτογράφησή τους, σύμφωνα με τις 
διατάξεις των άρθρων 5 και επόμενα του Κώδικα Ελ¬ 
ληνικής Ιθαγένειας, όπως αυτός τροποποιείται με τις 
διατάξεις των άρθρων 2 έως 13 του παρόντος νόμου, 
εφόσον προσκομίζουν με τη δήλωση και αίτησή τους 
κάθε έγκυρο τίτλο διαμονής, εκτός των προσωρινών. 

2. Με την επιφύλαξη του άρθρου 31 παράγραφος 4 
του Κώδικα Ελληνικής Ιθαγένειας, όπως αυτό τροπο¬ 
ποιείται με τον παρόντα νόμο, η διαδικασία εξέτασης 
των αιτήσεων αυτών μέχρι και την έκδοση της σχετικής 
απόφασης του Υπουργού Εσωτερικών, Αποκέντρωσης 
και Ηλεκτρονικής Διακυβέρνησης διεκπεραιώνεται μέσα 
σε προθεσμία δύο ετών. 

Άρθρο 26 

Κατά την πρώτη εφαρμογή του παρόντος νόμου και 
για δύο έτη από την έναρξη ισχύος αυτού, εφόσον οι 
αρμόδιες υπηρεσίες των δήμων ή των Περιφερειών 
αντιμετωπίζουν ιδιαίτερο φόρτο εργασίας, ο Υπουρ¬ 
γός Εσωτερικών, Αποκέντρωσης και Ηλεκτρονικής Δι¬ 
ακυβέρνησης, με απόφασή του, που δημοσιεύεται στην 
Εφημερίδα της Κυβερνήσεως, μπορεί να προσδιορίζει 
κριτήρια προτεραιότητας για την παραλαβή των δηλώ¬ 
σεων και αιτήσεων κτήσης της Ελληνικής Ιθαγένειας 
με βάση τις διατάξεις του παρόντος νόμου. Με όμοια 


απόφασή του μπορούν επίσης υπό τους ίδιους όρους 
να αναστέλλονται οι προβλεπόμενες προθεσμίες για 
τη διεκπεραίωση αιτήσεων κτήσης της Ελληνικής Ιθα¬ 
γένειας με βάση τις διατάξεις του παρόντος νόμου για 
χρονικό διάστημα που δεν μπορεί να υπερβαίνει συνο¬ 
λικά τους έξι μήνες. 

Άρθρο 27 

Περιφερειακή διαίρεση της κρατικής διοίκησης 

Ως Περιφέρεια και Γενικός Γραμματέας νοούνται η δι¬ 
οικητική ενότητα της αποκεντρωμένης κρατικής διοίκη¬ 
σης και ο επικεφαλής αυτής, αντίστοιχα, όπως εκάστοτε 
προβλέπονται από το νόμο. Ειδικότερα, ως Περιφέρειες 
Αττικής και Κεντρικής Μακεδονίας νοούνται οι διοικητι¬ 
κές ενότητες της αποκεντρωμένης κρατικής διοίκησης 
με έδρα την Αθήνα και τη Θεσσαλονίκη αντίστοιχα. 

Άρθρο 28 

Διάθεση ποσοστού επί του παράβολου 

1. Ποσοστό 15% επί των εισπραττόμενων εσόδων από 
τα παράβολα της αίτησης πολιτογράφησης αποδίδεται 
στον οικείο δήμο και διατίθεται από αυτόν μαζί με όσα 
εισπράττονται ως παράβολο για την κτήση της Ελλη¬ 
νικής Ιθαγένειας από τέκνα αλλοδαπών σύμφωνα με 
το άρθρο ΙΑ του Κώδικα Ελληνικής Ιθαγένειας, όπως 
τροποποιείται με τον παρόντα νόμο, για την κάλυψη των 
αναγκών των υπηρεσιών του που χειρίζονται θέματα 
εφαρμογής του παρόντος νόμου. 

2. Ποσοστό 35% επί των εισπραττόμενων εσόδων από τα 
παράβολα διατίθεται για την κάλυψη δαπανών των υπη¬ 
ρεσιών του Υπουργείου Εσωτερικών, Αποκέντρωσης και 
Ηλεκτρονικής Διακυβέρνησης και των Περιφερειών, που 
χειρίζονται θέματα ιθαγένειας. Από τους ίδιους πόρους 
καλύπτεται η δαπάνη για την αποζημίωση των μελών, του 
γραμματέα και του εισηγητή των συλλογικών οργάνων 
που προβλέπονται από τις διατάξεις του παρόντος. Οι 
σχετικές πιστώσεις εγγράφονται στον προϋπολογισμό 
της Κεντρικής Υπηρεσίας του Υπουργείου Εσωτερικών, 
Αποκέντρωσης και Ηλεκτρονικής Διακυβέρνησης σε ειδικό 
ΚΑΕ, κατανέμονται με κοινές αποφάσεις των Υπουργών 
Εσωτερικών, Αποκέντρωσης και Ηλεκτρονικής Διακυβέρ¬ 
νησης και Οικονομικών και μπορούν να διατίθενται για 
την αντιμετώπιση δαπανών που γίνονται για την κάλυψη 
σχετικών αναγκών των προαναφερθεισών υπηρεσιών με 
εποχιακό προσωπικό ορισμένου χρόνου σύμφωνα με τις 
διατάξεις του ν. 3812/2009 και της εκάστοτε ισχύουσας 
συναφούς νομοθεσίας. 

ΚΕΦΑΛΑΙΟ Δ' 

ΑΛΛΕΣ ΔΙΑΤΑΞΕΙΣ 

Άρθρο 29 

Ρυθμίσεις ειδικών θεμάτων 
Υπουργείου Εσωτερικών, Αποκέντρωσης 
και Ηλεκτρονικής Διακυβέρνησης 

1. Το τρίτο εδάφιο της παραγράφου 13 του άρθρου 21 
του ν. 3731/2008 αντικαθίσταται ως εξής: 

«Ανώνυμες αναπτυξιακές εταιρείες των Ο.Τ.Α. μπο¬ 
ρούν να διαχειρίζονται και να υλοποιούν κοινωνικά 
προγράμματα, συγχρηματοδοτούμενα και από το Εθνικό 
Στρατηγικό Πλαίσιο Αναφοράς 2007-2013, έως και την 
31.12.2010, εφόσον δεν έχουν ολοκληρωθεί οι διαδικασίες 
σύστασης των κοινωφελών επιχειρήσεων των οικείων 
Ο.Τ.Α. που θα αναλάβουν τα ανωτέρω προγράμματα.» 

2. Το προσωπικό κοινωφελών δημοτικών επιχειρήσεων, 
οι οποίες κηρύσσονται σε κατάσταση πτώχευσης και 
εφόσον μέχρι την ημερομηνία παύσης των πληρωμών 
της επιχείρησης απασχολείτο σε αυτή με σχέση ερ¬ 
γασίας αορίστου χρόνου, με απόφαση του δημοτικού 
συμβουλίου, η οποία λαμβάνεται με την απόλυτη πλει- 
οψηφία του συνόλου των μελών του, μεταφέρεται με 
την ίδια σχέση εργασίας προς κάλυψη των αναγκών του 
οικείου δήμου ή των νομικών του προσώπων. Κατά τα 
λοιπά εφαρμόζεται η παράγραφος 4 του άρθρου 269 
του Κώδικα Δήμων και Κοινοτήτων. 

3. Οι ρυθμίσεις του άρθρου 34 του ν. 3801/2009 (ΦΕΚ 
163 Α') εφαρμόζονται και για τις δαπάνες που διενερ- 
γήθηκαν μέχρι 30.6.2005. 

4. Η προβλεπόμενη από τη διάταξη του άρθρου 38 
του ν. 3775/2009 (ΦΕΚ 122 Α') προθεσμία για την έκδοση 
προκήρυξης με αντικείμενο τη χορήγηση αδειών τηλεο¬ 
πτικών σταθμών και ραδιοφωνικών αδειών παρατείνεται 
αφότου έληξε μέχρι τις 31.12.2010. 

5. Στο τέλος της παρ. 3 του άρθρου 6 του ν. 2527/1997, 
όπως προστέθηκε με την παράγραφο 1 του άρθρου 10 
του ν. 3812/2009, προστίθεται εδάφιο ως εξής: 

«Επίσης, εφαρμόζονται αναλόγως οι διατάξεις του 
άρθρου 21 του ν. 2190/1994, όπως ισχύουν, ως προς τη 
διαδικασία που ακολουθείται για τις προσλήψεις με το 
άρθρο αυτό με έλεγχο από το Α.Σ.Ε.Π.. Η διάταξη αυτή 
ισχύει από την ισχύ του ν. 3812/2009.» 

6. Στο τέλος της παραγράφου 3 του άρθρου 9 του ν. 
3812/2009 (ΦΕΚ 234 Α') προστίθενται εδάφια που έχουν 
ως εξής: 

«Γονείς και τέκνα μονογονεϊκής οικογένειας ορίζονται 
ως ακολούθως: 

ί. Γονέας μονογονεϊκής οικογένειας νοείται ο γονέας 
εκείνος ο οποίος, κατά την ημερομηνία υποβολής της 
αίτησης πρόσληψης, ασκεί εν τοις πράγμασι και κατ’ 
αποκλειστικότητα ή μετά από σχετική ανάθεση τη γο¬ 
νική μέριμνα ενός ή περισσότερων ανήλικων τέκνων. 
Το δικαίωμα αυτό ασκείται από τον γονέα και μετά την 
ενηλικίωση των τέκνων και μέχρι τη συμπλήρωση του 
25ου έτους της ηλικίας τους. 

ν. Τέκνα μονογονεϊκής οικογένειας είναι εκείνα τα 
οποία μέχρι την ενηλικίωσή τους είχαν τον ένα μόνο 
γονέα τους. Στην περίπτωση αυτή υπάγονται και τα 
τέκνα τα οποία στερήθηκαν και τους δύο γονείς πριν 
την ενηλικίωσή τους. Το δικαίωμα αυτό ασκείται από 
το τέκνο μέχρι και τη συμπλήρωση του 30ού έτους της 
ηλικίας του.» 

Άρθρο 30 

Τροποποίηση διατάξεων του ν. 3386/2005 

1. Οι υπό στοιχείο β' διατάξεις της παραγράφου 6 
του άρθρου 92 του ν. 3386/2005 «Είσοδος, διαμονή και 
κοινωνική ένταξη υπηκόων τρίτων χωρών στην Ελληνική 
Επικράτεια» (ΦΕΚ 212 Α') αντικαθίστανται ως εξής: 

«β. Ποσοστό 25% των εσόδων από τα παράβολα των 
παραγράφων 1 και 2 διατίθεται για την κάλυψη δα¬ 
πανών Υπουργείων, Περιφερειών και Ν.Π.Δ.Δ. που δια¬ 
χειρίζονται θέματα μεταναστευτικής πολιτικής, καθώς 


και για την επιχορήγηση του Ινστιτούτου Μεταναστευ¬ 
τικής Πολιτικής. Από τους ίδιους πόρους καλύπτεται 
και η δαπάνη για την αποζημίωση των μελών, του 
γραμματέα και του εισηγητή των συλλογικών οργά¬ 
νων που προβλέπονται από τις διατάξεις του νόμου 
αυτού. Οι ίδιες πιστώσεις μπορούν να διατίθενται και 
για την αντιμετώπιση δαπανών στις οποίες υποβάλ¬ 
λονται οι προαναφερόμενοι φορείς για την πρόσλη¬ 
ψη εποχιακού προσωπικού ορισμένου χρόνου από τις 
αρμόδιες υπηρεσίες των παραπάνω φορέων σύμφωνα 
με τις διατάξεις του ν. 3812/ 2009 και της εκάστοτε 
ισχύουσας συναφούς νομοθεσίας. Οι σχετικές πιστώ¬ 
σεις εγγράφονται στον προϋπολογισμό του Υπουργείου 
Εσωτερικών, Δημόσιας Διοίκησης και Αποκέντρωσης 
και κατανέμονται με κοινές αποφάσεις των Υπουργών 
Εσωτερικών, Δημόσιας Διοίκησης και Αποκέντρωσης 
και Οικονομίας και Οικονομικών. Με όμοια απόφαση 
καθορίζονται οι λεπτομέρειες για την εφαρμογή των 
διατάξεων της παρούσας υποπαραγράφου.» 

2. Το ποσό των εννιακοσίων (900) ευρώ, που αναγρά¬ 
φεται στην παράγραφο 2 του άρθρου 92 του ν. 3386/ 
2005, όπως αυτός ισχύει, για την υπαγωγή στο καθε¬ 
στώς του επί μακράν διαμένοντος, μειώνεται στο ποσό 
των εξακοσίων (600) ευρώ. 

Άρθρο 31 
Έναρξη ισχύος 

Η ισχύς των διατάξεων του παρόντος νόμου αρχίζει 
από τη δημοσίευση του στην Εφημερίδα της Κυβερνή- 
σεως, εκτός αν ορίζεται διαφορετικά στις επί μέρους 
διατάξεις του. 

Παραγγέλλομε τη δημοσίευση του παρόντος στην 
Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 24 Μαρτίου 2010 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 


ΟΙ ΥΠΟΥΡΓΟΙ 


ΕΣΩΤΕΡΙΚΩΝ, ΑΠΟΚΕΝΤΡΩΣΗΣ 

ΚΑΙ ΗΛΕΚΤΡΟΝΙΚΗΣ ΔΙΑΚΥΒΕΡΝΗΣΗΣ ΟΙΚΟΝΟΜΙΚΩΝ 

I. ΡΑΓΚΟΥΣΗΣ Γ. ΠΑΠΑΚΩΝΣΤΑΝΤΙΝΟΥ 


ΕΞΩΤΕΡΙΚΩΝ 

Γ. ΠΑΠΑΝΔΡΕΟΥ 


ΠΑΙΔΕΙΑΣ, ΔΙΑ ΒΙΟΥ ΜΑΘΗΣΗΣ 
ΚΑΙ ΘΡΗΣΚΕΥΜΑΤΩΝ 

Α. ΔΙΑΜΑΝΤΟΠΟΥΛΟΥ 


ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 


ΠΡΟΣΤΑΣΙΑΣ 
ΤΟΥ ΠΟΛΙΤΗ 


X. ΚΑΣΤΑΝΙΔΗΣ Μ. ΧΡΥΣΟΧΟΪΔΗΣ 


Θεωρήθηκε καί τέθηκε η Μεγάλη Σφραγίδα του 
Κράτους. 

Αθήνα, 24 Μαρτίου 2010 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

X. ΚΑΣΤΑΝΙΔΗΣ 

ΕΘΝΙΚΟ ΤΥΠΟΓΡΑΦΕΙΟ 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 


ΠΕΡΙΦΕΡΕΙΑΚΑ ΓΡΑΦΕΙΑ ΠΩΛΗΣΗΣ Φ.Ε.Κ. 

ΘΕΣΣΑΛΟΝΙΚΗ - Βασ. Όλγας 227 

23104 23956 

ΛΑΡΙΣΑ - Διοικητήριο 

2410 597449 

ΠΕΙΡΑΙΑΣ - Ευριπίδου 63 

210 4135228 

ΚΕΡΚΥΡΑ - Σαμαρά 13 

26610 89122 

ΠΑΤΡΑ - Κόρινθου 327 

2610 638109 

ΗΡΑΚΛΕΙΟ - Πεδιάδος 2 

2810 300781 

ΙΩΑΝΝΙΝΑ - Διοικητήριο 

26510 87215 

ΜΥΤΙΛΗΝΗ - Πλ. Κωνσταντινουπόλεως 1 

22510 46654 

ΚΟΜΟΤΗΝΗ - Δημοκρατίας 1 

25310 22858 




ΤΙΜΗ ΠΩΛΗΣΗΣ ΦΥΛΛΩΝ ΤΗΣ ΕΦΗΜΕΡΙΔΟΣ ΤΗΣ ΚΥΒΕΡΝΗΣΕΩΣ 


Σε έντυπη υοοωή 

• Για τα Φ.Ε.Κ. από 1 μέχρι 16 σελίδες σε 1 €, προσαυξανόμενη κατά 0,20 € για κάθε επιπλέον οκτασέλιδο ή μέρος αυτού. 

• Για τα φωτοαντίγραφα Φ.Ε.Κ. σε 0,15 € ανά σελίδα. 

Σε υοοωή ΡΥΡ/ΌΡ 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α.Α.Π. 

110 € 

30 € 

- 

Ε.Β.Ι. 

100 € 

- 

- 

Α.Ε.Δ. 

5 € 

- 

- 

Δ.Δ.Σ. 

200 € 

- 

20 € 

Α.Ε. - Ε.Π.Ε. και Γ.Ε.ΜΗ. 

- 

- 

100 € 


Τεύχος 

Ετήσια έκδοση 

Τριμηνιαία έκδοση 

Μηνιαία έκδοση 

Α' 

150 € 

40 € 

15 € 

Β' 

300 € 

80 € 

30 € 

Γ' 

50 € 

- 

- 

Υ.Ο.Δ.Δ. 

50 € 

- 

- 

Δ' 

110 € 

30 € 

- 


• Η τιμή πώλησης μεμονωμένων Φ.Ε.Κ. σε μορφή οά-Γοπι από εκείνα που διατίθενται σε ψηφιακή μορφή και μέχρι 100 σελίδες, σε 5 € προσαυξανόμενη κατά 1 { ανά 50 σελίδες. 

• Η τιμή πώλησης σε μορφή οά-Γοπι/άνά, δημοσιευμάτων μιας εταιρείας στο τεύχος Α.Ε.-Ε.Π.Ε. και Γ.Ε.ΜΗ. σε 5 € ανά έτος. 

ΠΑΡΑΓΓΕΛΙΑ ΚΑΙ ΑΠΟΣΤΟΛΗ Φ.Ε.Κ.; Τηλεφωνικά: 210 4071010 ■ ίεχ: 210 4071010 ■ ίηΙθΓΠθΙ: ΙιΙΙρύ/νννννν.βΙ.ςι· 


ΕΤΗΣΙΕΣ ΣΥΝΔΡΟΜΕΣ Φ.Ε.Κ. 


Τεύχος 

Έντυπη μορφή 

Ψηφιακή Μορφή 

Α' 

225 € 

190 € 

Β' 

320 € 

225 € 

Γ' 

65 € 

Δωρεάν 

Υ.Ο.Δ.Δ. 

65 € 

Δωρεάν 

Δ' 

160 € 

80 € 

Α.Α.Π. 

160 € 

80 € 

Ε.Β.Ι. 

65 € 

33 € 


Τεύχος 

Έντυπη μορφή 

Ψηφιακή Μορφή 

Α.Ε.Δ. 

10 € 

Δωρεάν 

Α.Ε. - Ε.Π.Ε. και Γ.Ε.ΜΗ. 

2.250 € 

645 € 

Δ.Δ.Σ. 

225 € 

95 € 

Α.Σ.Ε.Π. 

70€ 

Δωρεάν 

Ο.Π.Κ. 

- 

Δωρεάν 

Α'+ Β'+ Δ' + Α.Α.Π. 

- 

450 € 


* Το τεύχος Α.Σ.Ε.Π. (έντυπη μορφή) θα αποστέλλεται σε συνδρομητές ταχυδρομικά, με την επιβάρυνση των 70 €, ποσό το οποίο αφορά τα ταχυδρομικά έξοδα. 

* Για την παροχή πρόσβασης μέσω διαδικτύου σε Φ.Ε.Κ. προηγουμένων ετών και συγκεκριμένα στα τεύχη: α) Α, Β, Δ, Α.Α.Π., Ε.Β.Ι. και Δ.Δ.Σ, η τιμή προσαυξάνεται, 
πέραν του ποσού της ετήσιας συνδρομής του 2007, κατά 40 € ανά έτος και ανά τεύχος και β) για το τεύχος Α.Ε.-Ε.Π.Ε. & Γ.Ε.ΜΗ, κατά 60 € ανά έτος παλαιότητας. 

* Η καταβολή γίνεται σε όλες τις Δημόσιες Οικονομικές Υπηρεσίες (Δ.Ο.Υ.). Το πρωτότυπο διπλότυπο (έγγραφο αριθμ. πρωτ. 9067/28.2.2005 2η Υπηρεσία 
Επιτρόπου Ελεγκτικού Συνεδρίου) με φροντίδα των ενδιαφερομένων, πρέπει να αποστέλλεται ή να κατατίθεται στο Εθνικό Τυπογραφείο (Καποδιστρίου 34, 
Τ.Κ. 104 32 Αθήνα). 

* Σημειώνεται ότι φωτοαντίγραφα διπλοτύπων, ταχυδρομικές Επιταγές για την εξόφληση της συνδρομής, δεν γίνονται δεκτά και θα επιστρέφονται. 

* Οι οργανισμοί τοπικής αυτοδιοίκησης, τα νομικά πρόσωπα δημοσίου δικαίου, τα μέλη της Ένωσης Ιδιοκτητών Ημερησίου Τύπου Αθηνών και Επαρχίας, οι τηλεο¬ 
πτικοί και ραδιοφωνικοί σταθμοί, η Ε.Σ.Η.Ε.Α, τα τριτοβάθμια συνδικαλιστικά Όργανα και οι τριτοβάθμιες επαγγελματικές ενώσεις δικαιούνται έκπτωσης πενήντα 
τοις εκατό (50%) επί της ετήσιας συνδρομής (τρέχον έτος + παλαιότητα). 

* Το ποσό υπέρ Τ.Α.Π.Ε.Τ. [5% επί του ποσού συνδρομής (τρέχον έτος + παλαιότητα)], καταβάλλεται ολόκληρο (Κ.Α.Ε. 3512) και υπολογίζεται πριν την έκπτωση. 

* Στην Ταχυδρομική συνδρομή του τεύχους Α.Σ.Ε.Π. δεν γίνεται έκπτωση. 


Πληροφορίες για δημοσιεύματα που καταχωρούνται στα Φ.Ε.Κ. στο τηλ.: 210 5279000. 

Φωτοαντίγραφα παλαιών Φ.Ε.Κ.: Μάρνη 8 τηλ.: 210 8220885, 210 8222924, 210 5279050. 

Οι πολίτες έχουν τη δυνατότητα ελεύθερης ανάγνωσης των δημοσιευμάτων που καταχωρούνται σε όλα τα τεύχη της Εφημερίδας της 
Κυβερνήσεως πλην εκείνων που καταχωρούνται στο τεύχος Α.Ε.-Ε.Π.Ε και Γ.Ε.ΜΗ., από την ιστοσελίδα του Εθνικού Τυπογραφείου (νννννν.βΙ.ςΓ). 


Οι υπηρεσίες εξυπηρέτησης πολιτών λειτουργούν καθημερινά από 08:00 μέχρι 13:00 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠΟΔΙΣΤΡΙΟΥ 34 * ΑΘΗΝΑ 104 32 * ΤΗΛ. 210 52 79 000 * ΡΑΧ 210 52 21 004 
ΗΛΕΚΤΡΟΝΙΚΗ ΔΙΕΥΘΥΝΣΗ: Ιιΐίρ://νννννν·θί.(]Γ - ί-ίτΐίίΙ: ννβίπΐ35ΐβτβΐ@βΐ^οΐ' 











